text:
Hans David Hansen, insatsleiðari hjá Tórshavnar sløkkiliðið, sigur við Dimma.fo, at fuglarnir eftir øllum at døma hava fingið okkurt lívrunnið evni á seg. Leitað hevur verið á vágni eftir oljudálking, men einki er funnið. Eisini hevur verið spurt ynsastaðni um olja er likin, men einki slíkt er hent, sær tað út til.
Svartbakurin hevur sikkurt rent seg í eitthvørt, sum kann hava flotið á sjónum. Kanska er talan um lýsi.
Ein svartbakur sá út til at vera meira enn hálvdeyður, og fólk frá sløkkiliðnum tóku hann burturfrá. Tá hann hevði staðið eina løtu, kom lív í aftur, og hann sær út til at yvirlivað, sigur Hans David Hansen.
Hans David Hansen dugir ikki at siga, hvussu leingi ytsti parturin av Tinganesi verður stongdur, men tað kann blíva nakrar dagar.
Ein fyrrverandi alari, sum Dimma.fo hevur tosað við, sigur at tað kann henda, at lýsi rennur frá aliringum, um tað antin er ov nógv fóðrað ella alifóðrið inniheldur ov nógv lýsi, og tí heldur hann, at tað kann vera tað, sum er hent her.
Aðrastaðni í landinum hava tey eisini sæð fugl, sum er dálkaður á sama hátt sum svartbakarnir á Tinganesi.


c: text/html

text:
Á fundi í Grønlandi í vikuni lyftu tveir av nevndarlimunum í nýskiparnarnevndini fyri komandi fiskivinnuna í Føroyum lokinum og kundu avdúka, at nevndin at kalla er samd um at velja kvotur fram um fiskidagar – og alt bendir á, at dýrt keyptu veiðiloyvini fara at hvørva.
Herálvur Joensen, stjóri í Reiðarafelagnum og Hans Ellefsen, fulltrúi í Fiskimálaráðnum, vóru báðir á norðurlendskum ráðharrafundi í grønlendska býnum Narsarsuaq í vikuni, har teir millum annað høvdu sína framløgu – og teir komu millum annað inn á tað, sum vit kunnu vænta, tá nevndin 3. oktober í ár er liðug við sítt arbeiði.
Og har var lítil og eingin ivi um, hvat nevndarlimirnir so at siga eru samdir um, hóast tað framvegis er nógv sum skilir.
- Tað er stórur meiriluti í nevndini fyri eini kvotaskipan, segði Herálvur Joensen, og Hans Ellefsen tók undir.
Teir fóru ikki so nágreiniliga inn á, um tað merkir, at fiskidagaskipanin heilt verður tikin av, men tað er nógv, sum bendir á tað.
Lesið meira í Dimmalætting, sum kom í handlarnar fríggjadagin.

robotstxt: allowed

filter: keep


text:
Atlantic Mission komin heim av missiónsferð
08.07.2017 - 08:01 - Tíðindaskriv
Væl eydnað vitjan í
Norra 25.04. – 10.05.2017.
Mikumorgunin 10. mei kl.09:00 kom trúboðaraskipið Juvél II, sum Atlantic Mission nýtir til endamálið, aftur á Klaksvík eftir at hava verið missiónsferð á oynni Bømlo í Norra í døgunum 25. apríl til 10. mai.
Týsdagin, 25. apríl kl.13:15 legði Juvél II frá gomlu ferjuleguni í Leirvík við kós móti Norsku oynni Bømlo. Umborð var ein manning upp á 12 persónar við Gullak Gullaksen úr Leirvík sum skipara. Av tí, at nakrir luttakarar fóru við flogfari úr Føroyum til Norra, vóru í alt 17 luttakarar í ferðalagnum.
FARVÆLLØTA Í LEIRVÍK
Tað var væl av fólki, m.a. familja og kenningar hjá manningini, sum hevði leitað sær oman á gomlu ferjuleguna at heilsa uppá og siga farvæl. Ein stutt fráfaringarløta varð hildin, har øll manningin stóð á bátadekkinum og sang “nógv fagrari fríðari,” sum mangan verður sungin undir tílíkum umstøðum.
Ein stutt heilsan varð borin fram av einum av manningini, har nevnt varð um tiltiknu norsku víkingarnar, sum, fyri umleið 1100 árum síðani, komu m.a. frá umráðnum við Bømlo til Føroyar at taka nýtt land. Nevnt varð, at nú verður farið úr Føroyum aftur til Norra at taka nýtt land, men hesaferð verður tað nýtt land fyri Guds ríki.
NEYÐSTØÐA
Tá vit høvdu loyst frá landi ynskti skiparin, at øll manningin møtti á bátadekkinum, har kunning var givin um framferðaháttin í eini møguligari neyðstøðu. Sámal Rasmussen, ein av maskinmonnunum, vísti manningin hvussu man letur seg í eina flótidrakt. Tað eru 21 flótidraktir umborð á Juvél II.
FERÐAÆTLAN
Ferðin millum Føroyar og Bømlo tekur millum 40 og 43 tímar. Juvél II kann sigla upp til 10 míl. Endamálið við ferðini hjá Juvél II var, sum á øllum undanfarnum ferðum, at evangeliserað. Hetta varð framt við góðum samstarvi við lokalar samkomur og føroyingar, sum búgva á oynni, har ímillum Sólvá og Poul Rasmussen, sum hava búleikast og arbeitt á oynni í mong ár.
Vitjað varð í trimum havnabýum við skipinum. Fyrsta havnin var Langevåg, sum liggur har suðuri á oynni. Síðani varð farið til Urangsvåg, sum liggur norðaliga á oynni, og seinasti havnabýur á ferðini var Mosterhamn, sum liggur á eystursíðuni av Bømlo. Tað tekur millum 3 og 4 tímar at sigla millum hesi støðini. Bømlo er næsta grannaoyggj til oynna Stord har syrgiliga flogvanlukkan hjá Atlants Flog hendi fyri árum síðani, har ein av flogternunum lat lív.
LANGEVVÅG
Bæði í Langevåg og Urangsvåg varð skipað fyri almennari móttøku, tá skipið kom til bryggju. Hósdagin 27. apríl kl.17:00 kom Juvél II til bryggju í Langevåg har almenn móttøka var. Tað var gott veður og nakað av fólki var komið oman á kajuna, har ímillum presturin í Langevåg, Roald Drønen, sum er ein kendur og væl lýddur persónur í síni sókn.
Presturin, Roald Drønen, hevði eina móttøkurøðu, har hann m.a. nevndi norsku víkingarnar, sum komu til Føroyar, og legði skemtandi afturat, at í hesum døgum hava teir ment seg til 50.000 eftirkomarar, við tað, at fólkatalið í Føroyum, júst í hesum døgum, er farið upp um tey 50.000 fyri fyrstu ferð í túsund ár.
URANGSVÅG
Í Urangsvåg var veðrið av tí allar vakrasta, tá Juvél II kom inn ímóti bryggjuni, sjálvan arbeiðaradagin 01 mei, har nógv fólk var komið at taka ímóti. Havnamaðurin, Jørgin Gunnarson, sum hevur búð og arbeitt á oynni í mong ár, hevði skipað fyri, at manskórið “Havdur” sang undir móttøkuni.
Borgarstjórin á oynni, Odd Harald Hovland, var boðin at taka ímóti, og tað gjørdi hann sera heiðurliga. Hann hevði eina frálíka móttøkurøðu, har hann kom inn á, at í dag eiga vit at byggja brýr heldur enn at byggja múrar, og hann gleddist yvir, at henda vitjanin var við til at byggja brúgv millum Føroyar og Bømlo.
Eftir borgmeistaran hevði Svenning av Lofti eina takkarrøðu, har hann handaði borgmeistaranum eina av teim nýggjastu loftmyndabókunum av Føroyum. Eftir almennu móttøkurnar vórðu fólk boðin umborð, har kokkarnir, Rúni Johansen úr Streymnesi og Hjalmar Frederiksen úr Klaksvík borðreiddu við drekka og alskins køkum.
MOSTERHAMN
Fríggjamorgunin 05. mei varð farið úr Urangsvåg við leið móti býnum Mosterhamn, sum liggur á eystursíðuni á Bømlo. Mosterhamn er seinasta havnin hjá Juvél II. Har var ikki almenn móttøka, men toymið fekk eisini har eina kærleiksfulla móttøku í samkomunum á staðnum.
Tey trý atløguplássini, sum skipið brúkti, eru privatogn, og á øllum trimum støðunum fekk skipið stóra vælvild og varð frítikið fyri havna- og vatngjald. Hetta tí, at fólk seta virði í eina maritima tænastu sum hesa.
Skipið lá 3 – 4 dagar í hvørjari havn. Um dagin varð farið í húsini við kristiligum lesnaði, og um kvøldi vitjaði toymið samkomur í nærøkinum, har møtir vórðu hildin hvørt kvøld. Útimøtir, eins væl og ungdóms- og barnamøtir, vóru eisini á skránni. Eisini vitjaði toymið á ellis- og røktarheimum, har møtir vórðu hildin. Umframt at hava møtir í landi so hevði toymið eisini møtir umborð fyri bæði børnum, ungum og vaksnum.
Ruth Gaardlykke hevði ábyrgdina av ungdóms- og barnamøtum undir vitjanini, væl stuðla av ungu fólkunum í toyminum, Rúni Rógvason Rasmussen, Runavík, Sámal Rasmussen, Klaksvík og Marjun Blábjørg, Srendur, sum megnaðu sera væl at taka sær av ungum og børnum.
SVEIN OG MC
Kendu føroysku tónleikararnir, Svein í Prestgarði og MC Restorff, vóru við í toyminum. Talaða orðið og tónleikurin var ein berandi eind á allari ferðini. Tað var heilt eyðsæð, tá Svein slerdi á guitarstreingirnar og MC lat fingrarnar fara yvir klavertangentarnar, og mikrofonirnar bóru sangrøddirnar hjá báðum út í salin, at áhoyrararnir gjørdust bergtiknir av góða sanginum og teirra frálíka spæli. Eftir hvørt møti varð fólkið boðið umborð til drekka, køkur og bollar, sum varð givið umborð í stórum nøgdum, áðrenn farið var úr Føroyum.
Hvønn morgun eftir morgunmat varð ávíkavist andakt og bíbliutími hildin umborð, og síðani varð tosað um skránna fyri dagin. Teir 12 dagarnar, ið toymið evangeliseraði á oynni, var rættuligt summarveður, har veðrið og oyggin vísti seg frá síni blíðastu og vakrastu síðu.
FERÐIN LIÐUG
Sunnukvøldið 07. mei kl.17:00 var seinasta møtið á ferðini. Hetta var í samkomuni Betania í Mosterhamn við fullsettum sali. Nógv fólk kom umborð hetta seinasta kvøldið at siga farvæl.
Klokkan gott 10 mánamorgunin 08. mei fór Juvél II av Moster vestur um hav við leið móti Føroyum, og mikumorgunin 10. mei kl.09:00 sigldi Juvél II inn á Klaksvík eftir eina væl eydnaða 12-daga-missiónsferð í Norra. Áðrenn siglt varð inn á Klaksvík ynskti skiparin, at øll manningin savnaðist á brúnni til eina takkarløtu fyri signing og varðveitslu Guds undir allari ferðini – og nógv er at takka fyri!
JUVÉL II VÆL EGNAÐUR
Juvél II er ómetaliga væl egnaður til tílíkar evangeliseringsferðir. At koma í eina havn við einum skipi og hava skipið sum høvuðsbasa, er nakað heilt unikt; tað er einki, sum líkist tí. Øll vita um vitjanina, og skipið kann brúkast sum savningarstað til møtir, sangløtir, hugnaløtir og enntá sum ein flótandi bókakafé. Lokala pressan er altið áhugað í tílíkum vitja num, og tíðliga á túrinum kom umboð fyri oyggjablaðið BØMLO NYT umborð at hava interview og taka myndir. Tveir dagar seinni var ein heil síða við teksti og myndum um skipið og vitjanina. Vitjanin var annars væl lýst í blaðnum, sum kemur í hvørt hús á oynni, og eisini vóru innbjóðingar bornar í húsini av lokalum ungdómi.
LÝSING AV TOYMINUM
Gullak Gullaksen, Leirvík, var skipari, Hegin Sevdal, Leirvík, stýrimaður. Jógvan Páll Sevdal, Leirvík var maskinstjóri, saman við maskinmonnunum Finnbjørn Hansen, Leirvík og Sámal Rasmussen, Klaksvík. Kokkar vóru Rúni Johansen, Streymnes og Hjalmar Frederiksen, Klaksvík. Dekkarar vóru Arni Johansen, Hirtshals og Poul Jóhan Djurhuus, Glyvrar. Mariann Restorff, reingerðing
Svenning av Lofti, toymleiðari. Birgit av Lofti var eisini við í toyminum. Svein í Prestgarði, Hvalba, MC Restorff, Tórshavn og Páll á Lakjuni vóru tónleikarar á ferðini, væl stuðlaðir av Rúna Rógvason Rasmussen, Runavík og Rúna Johansen, Streymnesi.
Ruth Gaardlykke, Argir,
barna- og ungdómsarbeiðið, væl stuðlað av Marjun Blábjørg,
Strendur, Rúna Rógvason Rasmussen, Runavík og Sámal Rasmussen,
Klaksvík. Høvuðskontaktliðið á staðnum vóru Sólva og Poul
Rasmussen, sum búgva á Bømlo. Sólva er úr Fuglafirði og Poul er
úr Søldarfirði.
Kristiliga Tíðindatænastan
v/Poul Jóhan Djurhuus
(netavrit)


text:
Konfliktmekling
Hvørjar trætur hóska til mekling
Flestallar trætur, sum krevja eitt samskifti, ein dialog millum partarnar til tess at verða loystar. Mekling er ikki avmarkað til ávís økir, og er eins vælhóskandi í vinnuviðurskiftum sum á privat økjum.
Sí her, hvørjar trætur kunnu vera.
Nógvar trætur byrja ikki sum rættarligar trætur, men umskapast og smalkast í einum vánaligum samskifti og enda misskilt við at verða tulkaðar einamest sum ein spurningur um rætt ella skeivt og enda tí í rættinum.
Meklarin gevur vegleiðing og metir um, um trætan er hóskilig til mekling. Eitt krav vil vanliga vera, at trætan er so mikið ítøkilig og avmarkað, at staðfestast kann hvørjir partarnir eru, sum skulu til mekling.
Trætur umskapast
Nógvar trætur byrja ikki sum rættarligar trætur, men umskapast og smalkast í einum vánaligum samskifti og enda misskilt við at verða tulkaðar einamest sum ein spurningur um rætt ella skeivt!
Hjásitar, advokatar, familja og onnur
Trætumeklarin er serfrøðingur í mekling, ikki í trætuevninum, og fær í ljósmála ymisku áhugamálini hjá pørtunum. Dentur verður lagdur á, at tann, sum eigur trætuna er høvuðspersónurin, men forðar hetta ikki fyri, at parturin kann hava hjásita og ráðgeva, t.d. advokat. Leikluturin hjá advokatinum verður her tó ein annar enn í einum rættarmáli.
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


text:
Tíðindaskriv frá Kvinnufelagnum í Havn
Rætturin at ráða sær sjálvum og javnstøða í umboðan
Í ár eru 20 ár síðani, vit loksins fingu eina javnstøðulóg í Føroyum. Hóast viðurskiftini hjá kvinnum í Føroyum eru broytt sera nógv seinastu árini, so eru Føroyar framvegis eitt sera kynsbýtt samfelag.
Hetta kynsbýtið hevur stóra ávirkan á lívsmøguleikar og lívsumstøður hjá báðum kynum. Hetta kemur m.a. til sjóndar í útbúgvingarvalum, á arbeiðsmarknaðinum, í lønarútgjaldinum, í pensjónsútgjaldinum, í farloyvisskipanum, í politiskari umboðan, í nevndarumboðan, í ræðisrættinum yvir egnum kroppi o.s.fr.
Kvinnufelagið í Havn hevur í sambandi við Altjóða Kvinnudagin 2014 valt at seta fram trý mál, sum felagið ynskir, verða framd í verki. Tey eru:
1. Frían abort í Føroyum
2. Javnstøða í almennum partafeløgum
3. Taka atlit til javnstøðu, tá lógaruppskot verða gjørd
Frían abort í Føroyum
Abortlógin í Føroyum er frá 1956. Sambært lógini kunnu kvinnur bert fáa abort í nøkrum heilt serligum førum. Avmarkingarnar í lógini hava við sær, at kvinnur í Føroyum ikki hava heimild til at ráða sær sjálvum og til at ráða yvir egnum kroppi.
Tað sigur seg sjálvt, at galdandi lóg er fullkomiliga ótíðarhóskandi. Kvinnufelagið heldur, at henda lógin eigur at verða sett úr gildi ongantíð ov skjótt. Í staðin fyri, skulu vit hava eina abortlóg, sum staðfestir rættin hjá kvinnum til at hava ræðisrættin yvir egnum kroppi. Rætturin til frían abort er ikki bara ein spurningur um abort ella ikki. Men er fyrst og fremst ein spurningur um mannarættindi, t.v.s. rættindi sjálv at taka avgerðir viðvíkjandi egnum lívi – og kroppi. At sleppa at ráða sær sjálvur eigur at vera ein sjálvsagdur rættur – eisini hjá kvinnum.
Javnstøða í almennum partafeløgum
Yvirlitið hjá Vinnumálaráðnum vísir, at kynsbýtið í nevndunum í teimum almennu partafeløgunum er sera ójavnt. Í nevndunum fyri hesi partafeløg eru tilsamans 36 nevndarlimir. Av hesum eru 25 menn og bert 11 kvinnur – og tá eru enntá starvsfólkaumboð tald við. Í øllum av hesum nevndum – við undantakið av einari nevnd – eru menn valdir til formann. Í tveimum av hesum nevndum er bara ein kvinna vald, hóast talið av nevndarlimum ongantíð er lægri enn fimm.
Hetta er ikki nóg gott. Vit trúgva heilt einfalt ikki uppá, at tað ikki skal bera til hjá at finna egnaðar kvinnur til hesar nevndarsessir, tí vit hava eina røð av vælskikkaðum kvinnum í Føroyum. Pástandurin um manglandi førleikar hjá kvinnum kann tí ikki brúkast sum nøkur saklig grundgeving hesum viðvíkjandi. Tað sær hinvegin heldur út til, at hesin pástandurin bert verður brúktur sum ein undanførsla fyri stórt sæð ikki at velja kvinnur í nevndirnar í almennu partafeløgunum.
Av tí, at talan er um almenn partafeløg, og Landsstýrið tískil heilt ella partvíst velur limirnar í hesum nevndum, hevur Landsstýrið ein gyltan møguleika at ganga á odda, tá ið tað snýr seg um at virka fyri javnstøðu á hesum økinum.
Kvinnufelagið heldur, at javnstøðulógin eigur at verða broytt, so ásetingin um javnstøðu í nevndum og ráðum eisini kemur at fevna um almenn partafeløg. Kvinnufelagið bar hetta ynski fram í sambandi við 8. mars tiltakið í 2013. Kvinnufelagið vónar, at tinglimir fara at taka undir við uppskotinum, sum nú liggur í Løgtinginum um at broyta javnstøðulógina, so hon eisini kemur at fevna um almenn partafeløg.
Taka atlit til javnstøðu, tá ið lógaruppskot verða gjørd
Tá ið lógaruppskot verða gjørd, skal tað metast um, hvørjar avleiðingar tey fara at hava á eina røð av viðurskiftum. Nevnast kann, at m.a. skal metast um fíggjarligar-, umsitingarligar-, umhvørvisligar- og sosialar avleiðingar fyri ávikavist landið, kommunalar myndugleikar, vinnuna, pláss í landinum og ávísar sasmfelagsbólkar/felagsskapir. Kvinnufelagið heldur, at í sambandi við lógarsmíð eigur atlit eisini at verða tikið til javnstøðu, t.v.s. til hvørjar avleiðingar komandi lógin fer at hava á lívsmøguleikar og lívsumstøður hjá ávikavist kvinnum og monnum.
Kvinnufelagið í Havn ynskir øllum ein góðan Altjóða Kvinnudag.
Vinaliga
Kvinnufelagið í Havn


text:
Ferð verður nú av álvara sett á at veita fíggjarliga sperdum familjum ískoyti. Sum Dimmalætting skrivaði fyrr í dag, varð byrjað í gjár at rinda ískoytið, sum bíðað hevur verið eftir síðan ársskiftið.
Í gjár rindaði Almannaverkið soleiðis teimum fyrstu 13 familjunum ískoyti, og í dag eru 81 umsóknir avgreiddar, upplýsir Almannamálaráðið.
Les eisini: Fyrstu familjuískoytini útgoldin
Nú verður væntað, at allar familjurnar, sum hava søkt Almannaverkið um familjuískoytið, fáa familjuískoytið innan tvær vikur. Frá síðst í hesum mánaðinum verður útgjaldið goldið regluliga.
Sambært landsstýriskvinnuni við almannamálum er familjuískoytið eitt stig á vegnum at loysa tær avbjóðingar, sum hesar familjur hava:
- Fíggjarlig hjálp er ongantíð øll loysnin, men tað tekur tíð at loysa teir avbjóðingar, sum hesar familjur hava. Tað er neyðugt við fleiri samansettum átøkum at fyribyrgja at familjur gerast fátækar, sigur Eyðgun Samuelsen og nevnir útbúgvingar- og arbeiðsmarknaðarpolitikk sum ítøkilig mál, ið landsstýrið arbeiðir við.
Hallur Thomsen, depilsstjóri í Almannaverkinum, veit ikki, hvussu nógv fara at fáa útgoldið familjuískoyti, tí umsóknir koma inn alla tíðina. Fyri mánað síðan vóru um 300 umsóknir innkomnar.
Familjuískoytið er ein fíggjarligur stuðul, sum verður veittur familjum við børnum, har inntøkurnar eru lágar. Familjuískoytið er sett soleiðis saman, at stakir uppihaldarar við einum barni fáa 18.000 kr. um árið fyri fyrsta barnið, umframt 5.000 kr. fyri hvørt barnið, sum er afturat tí fyrsta barninum. Hjá pørum við einum barni er familjuískoytið 22.000 kr. um árið, umframt 5.000 kr. fyri hvørt barnið, sum er afturat.
Fult familjuískoyti verður veitt teimum, sum hava húskisinntøku upp til 190.000 kr. um árið, og lækkar ískoytið stigvíst, so hvørt sum inntøkan hækkar, og er familjuískoytið heilt burtur, tá samlaða húskisinntøkan er umleið 275.000 kr. hjá støkum og umleið 295.000 kr. hjá teimum, ið ikki eru støk. Familjuískoytið er skattafrítt.
Tað eru familjur við lágum inntøkum, sum kunnu søkja um familjuískoyti, og endamálið við ískoytinum er at bøta um ringastu avleiðingarnar av at hava eina lága inntøku.
Løgtingið játtaði 8,3 milliónir krónur til endamálið í ár, og lógin kom í gildi 1. januar í ár.


text:
Sørvágur og sørvingar II
Útgávudagur: 21/12-1996
ISBN nr: 99918-934-2-3
Stødd: 558 bl.s.
Skreyt innbundin.
Brot úr bókini:
YMISKT
DVØRGHOLAN
Ein hola er í Sørvági, sum tey róptu Dvørgholan, har skuldu dvørgar búgva. Smábørnini tordu illa nær hesi holuni, men tó, tá ið áarpisurnar vóru, tá fóru teir djarvastu smádreingirnir inn har eftir áarpisum. Dvørgholan er ein klovningur, tætt uppi við Baggatoft úti við Stórá. 1
HULDUMANNAKLETTUR
Tað er gomul søgn, at ein steinur úti á Ørg, oman fyri Gøtumanna-sand, ið var sandurin, har sum Niðarivegur er nú, skuldi vera íbygdur, har búðu huldumenn. Tey fortaldu fyrr, at útróðrarmenninir ofta sóu legstaðin eftir kjølinum, tá ið huldumenninir høvdu drigið bátin á sjógv. Sagt var, at huldumenninir vóru altíð fyrr til útróðrar, enn tað vanliga fólkið. Hesin steinur var niðan fyri, har Dal-Andrias búði. Steinurin varð burturskotin, tá Niðarivegur varð gjørdur.
Ein frásøgn er um eina tænastugentu Úti í Stovu, Elsubu Malenu Jacobsdatter, hon varð vanliga rópt Ebba. Jákup í Stórustovu fortaldi frá ommu síni, at tey Úti í Stovu høvdu ein kjøthjall úti á Lið. Ebba var so einaferð send út har eitt kvøldið eftir kjøti, og tá ið hon kemur út um Huldumannaklett, nú hoyrir hon tað tosa inni í klettinum: "Har fer handan Ebban titandi", sigur eitt. "Tak hana, tak hana!" sigur eitt annað. "Tak tú hana, stóri kjaftur, hon hevur bæði lisið og signað seg!" sigur eitt triðja. Tá høvdu huldufólkini einki vald yvir henni. 1
FRANSAHOLAN
Navnið Fransaholan er frá síðst í 1700-talinum. Har, sigur søgnin, plagdu sørvingar at heingja kjøt niðurí undan fransmonnunum, sum rændu her undir Napoleonskrígnum, tá stórur partur av Europa lá í kríggi við Frakland, so fransmenninir ikki skuldu finna kjøtið og fara við tí. Hetta er eitt hol tætt uppi við Eggina, og gongur tað líka niður í sjógv. Fyrr, tá ið steinar vórðu kastaðir niður í tað, hoyrdi tú teir ringla niður eftir, og brustu teir so í sjógv. Men nú er Fransaholan tipt, helst er ein stórur steinur loysnaður úr vegginum og hevur tipt holið; tá ið tú nú tveitir stein niður í tað, steðgar hann, tá ið hann er komin nakað niður. Tað gevur ikki meir enn eini trý klikk, so liggur hann, somikið ovarlagað er holan tipt.
Søgn er, at har skuldu teir einaferð hava kastað ein hund oman. Hetta var vanligt fyrr, at tá ið ein hundur varð gamal og einki nyttaði longur, so kastaðu teir hann oman. Sagt varð, at tá ið teir hesa einu ferðina komu oman í Grønhólma, tá hoyrdu teir hundin goyggja undir vøllinum. Men hetta halda menn er neyvan rætt. 1
FRANSAGRØVIN
Yviri í Buginum liggur ein fransmaður grivin. Summir siga, hetta er ein russari, men ikki er gott at siga. Jákup í Stórustovu fortaldi frá Mýru-Jákupi (1860-1928), at Mýru-Jákup segði seg hava hoyrt frá gomlum manni, tá ið hann var ungur, at hetta var ein fransmaður, og at hesin fransmaðurin er rikin upp úr sjógv. Hann var í posa, og eitt tungt var í posanum.
Hesin maðurin hevur soleiðis verið grivin av skipsmonnum á ein kristiligan hátt, tí aftast í tí gomlu sjómanslestrabókini stóð, hvussu mann skuldi bera seg at at grava lík á sjónum, og har varð álagt at seyma líkið inn í lørift og koyra okkurt tungt í, so tað sakk, og so leggja líkið á eina fjøl og soleiðis lata tað glíða til sjós, og so lesa ein stuttan lestur yvir líkinum og biðja Faðirvár. 1
KÁLVABÁSURIN VESTARI OG SUNNARI
Hetta er staðarnavn úr bjørgunum. Har er søgnin tann, at har skuldu teir undir Napoleonskrígnum fyrst í 1800-talinum hava tjóðrað kálvar og goymt teir undan fronskum herskipum, tá ið fransmenninir rændu øll neytini og kríatúrini, teir fingu fatur á. Johan Michael Lund, løgmaður (løgmaður 1786 - 1805), hevði givið boð um at goyma allar kálvarnar í landinum, tí teir vóru lættari at goyma enn neytini, so at fólk, um ringast vildi til, hevði kálvarnar at seta við aftur. Í Vestmanna skuldi tað vera so ringt, at har var bara ein kúgv eftir. Hetta hevur so verið um ár 1800. 1
SÝNSTOFTIR (SVÍNSTOFTIR)
Um hetta stað eru tvey staðarnøvn og tvær sagnir, tó eingin nú á døgum veit nakað við vissu um navnið ella uppruna tess. Eg skal her bert nevna báðar sagnirnar.
Um navnið Svínstoftir, verður sagt, at fyrr í sjórænaratíðini høvdu teir svín og goymdu og passaðu tey uppi á Egg oman fyri dalin niðan av Mýrunum.
Um navnið Sýnstoftir er sagt, at har var eftirhyggingarstað í sjórænaratíðini. Tá hetta staðið, sum nevnt, er uppi á Egg, er gott útsýni yvir havið, so teir harfrá hava sæð øll skip, ið komu inn á Sørvág, bæði sunnanífrá og vestanífrá. Møguliga er tað tann rætta frágreiðingin, men hin, at tey hava goymt svínini har uppi, kann sjálvandi eisini vera røtt, men tó minni sannlík.
Annars er gomul søgn, at stutt uttan fyri Lynghamar skuldi eisini eitt eftirhyggingarstað vera, og var eitt hús har. Toftin eftir tað sæst enn. Her sóu teir, um skip komu norðanífrá. So tað kann týða á, at teir hava havt tvey eftirhyggingarstøð fyri at síggja út á hav, bæði suðureftir og norðureftir. 4 / 5
MAÐUR GEKK UPP ÚR KVÍVÍKSSKOR
Í Sørvágsbjørgunum er ein skor, teir rópa Kvívíksskor, har sigst at tað er ómøguligt at ganga upp, har kemst bert upp við langari og góðari línu. Tað eru 60 favnar niður og 5 bond. Tó sigur søgnin, at maður skal hava gingið upp úr Kvívíksskorð. Fyrr plagdu teir at rógva út móti Lambardali og draga bátin upp í Lambánna, so gingu teir niðan móti Skorini. Ein húskallur í Sørvági, onkur sigur, hann var húskallur Yviri í Húsi, men hvør hann var, og hvussu gamalt hetta er, veit eingin nú á døgum. Helst er hetta hending frá 16/1700-talinum. Húskallurin var góður við bóndakonuna. So ein dagin, teir høvdu verið í Kvívíksskor, fara allir upp, og húskallurin skal so vera síðstur upp, men áðrenn hann fær frænir av nøkrum, gevur bóndin boð um at draga línuna upp, og bóndin og hinir húskallarnir fóru so til hús og lótu hendan húskallin vera eftir niðri í Kvívíksskor. Teir ætlaðu so bara at siga, at hann var omandottin, tí hildið varð, at tað var ómøguligt at koma upp haðani uttan línu, tí har er steyrrætt uppfyri. Teir gingu so oman í bátin og róðu til hús, men tá ið teir komu heim í bygdina, tá sat hann har fyri teimum. Teir rokna so við, at hann hevur gingið heim í erva, heim í Rossaskarð. Harífrá er skjótari at ganga til hús. Men ófatiligt var tað fyri øllum. Húskallurin varð so, eftir hetta, boðin at verða hjá teimum í Gomlustovu. 1
GRÁISTEINUR ÚTI Í LAMBARDALI
Tað var vanligt, at menn plagdu at klúgva upp á Gráastein og skera navnið niðurí, tá ið teir komu fram við Kvívíksskor. Steinurin er høgur og brattur á tí einu síðuni, so hann er ringur at sleppa uppá, og um nakar maður datt, sum royndi at koma upp á hann, so datt hann lúkst í ein hyl niðriundir, so hann varð ígjøgnum, men hin síðan á Gráasteini er sløtt og góð at koma uppá. Sjálvsagt varð flent eftir teimum, ið fullu í hylin, og teir vórðu hálvgum hildnir fyri gjøldur. Hetta kundu teir finna uppá, tá ið teir høvdu verið í Kvívíksskor og gingu oman í Lambánna til bátin. Bát høvdu teir har, bæði tá ið teir vóru við seyði og eftir fugli. 1
KONUGJÓGV
Konugjógv er heiman fyri Grótholið, niðan fyri vegin, beint har sum bøgarðarnir eru. Síðan Bíggjarvegurin varð breiðkaður, er bert tað ovasta eftir av henni. Søgnin sigur, at sjey neytakonur duttu oman har, tann áttanda slapp við lívinum, hetta var í einum ódnarveðri. Tær høvdu verið hjá neytunum. Hvussu gamalt hetta er, er óvist, tí hetta er bara gomul søgn í Sørvági. Fleiri halda eisini, hetta ljóðar heldur ótrúligt, tí hendan gjógvin var so niðarlaga, og so var hon heldur ikki djúp, men soleiðis sigur søgnin. Møguliga hevur gjógvin verið djúpari longur aftur í tíðini. 1
BISKUPSHEYGGURIN
Biskupsheyggurin skuldi vera "íbygdur". Rasmus Ganting prestur (prestur í Vágum 1602 - 1627) hevði lisið uppi yvir honum og "latið heyggin aftur", tá ið nakrar huldukonur vildu lokka hann við inn í heyggin. (Sí annars um tað í Miðvinga Søgu. Bl.s.121-122). Leggjast kann afturat um Birkupsheyggin hendan frásøgn:
Tá ið Fríðrikur prinsur var her í 1844, ið seinni varð Fríðrikur 7. kongur av Danmark, fór hann einaferð yvir um Vatn, og steðgaðu teir tá niðri við Biskupsheyggin. Gamli-Engelsted, presturin, sum var tá (prestur í Vágum 1839 - 1850), segði so prinsinum um Biskups-heyggin, og prinsurin spyr so prestin, um hann ikki kann lata heyggin uppaftur, jú, tað kundi hann gott, segði prestur, men prinsurin mátti sjálvur lata hann aftur, tá varð einki av tí.
Engelsted skuldi vera tann síðsti presturin í Vágum, sum hevði gingið á "Niðurgangsskúla", sum tey gomlu róptu tað. Tá ið hann tók prógv, vóru tað 15 prestar, sum tóku prógv, og hin versti skuldi eiga tann fimtanda, og tað varð Engelsted. Hendan dagin var so nógv sólskin, og tá ið hin versti tók eftir Engelsted, tá tók hann eftir skugganum av honum, og seinni hevði Engelsted tí ongan skugga á sær, varð sagt. Teir seinnu prestarnir gingu ikki á Niðurgangsskúla, og gamalt var, at Niðurgansgsskúlin var í Finnmørkini, soleiðis fortaldu tey gomlu altíð. 1
GAMLA GØTAN TIL MIÐVÁGS
Gøtan oman gjøgnum Brennuna varð rópt Fólkagøtan; gøtan víðari til Miðvágs varð rópt Varðagøtan ella Rossagøtan. Hon gekk fram við Biskupsheygnum, tað var tann gamla gøtan millum Miðvág og Sørvág. Áðrenn brúgvin kom, vóðu teir altíð um Rivið, tí har var grynst, har niðri, eitt sindur suður og so innaftur, tað róptu teir um Rivið, har var nokk so djúpt, um óveður var, ein fór næstan undir miðju, tá ið áin var stór, so gekk ein um Vatnsoyrarnar niðri við Vatn og so helt ein upp í Vatnsbrekku, upp um fjallið, og soleiðis beina leið til Miðvágs eftir gøtuni, ið har gongur. 1
DÁVARHEYGGURIN
Dávarheyggurin er úti í Selvíkum, har liggur ein maður grivin, hann skuldi vera av "Víkarskipinum" og eita Dávur. Tað vóru fleiri menn, sum komu av tí skipinum, har kom Týkar, sum liggur í Týkarheyggi, og Torkil, sum liggur í Torkilsheyggi, og Fisher skuldi hann eita, sum liggur í Fiskaheyggi. Ívar liggur í Ívarsheyggi, og Kollur ella Kálvur liggur í Kolsheyggi. (Sí annars tað, Mikkjal á Ryggi skrivar í Miðvinga Søgu um "Víkarskipið", bl.s. 110-111). 1
SUMMALDUR
Gomul søgn er um ein mykinesmann, sum varð róptur Summaldur. Nær í tíðini hetta hevur verið, er óvist, men helst er hetta heilt gamalt. Nøkur staðarnøvn eru í Sørvági, ið bera vitnisburð um hesa hending og hendan mann. Søgnin sigur, at stutt eftir at Summaldur var giftur, fór hann burtur í lond at sigla við fremmandum skipum. Mong ár gingu, og eingin hoyrdi nakað frá honum aftur. Summaldur var komin so langt út í heimin, at striltið hevði gingist at sleppa aftur til Danmarkar. Seint eitt heystið eydnaðist tað honum at koma til Danmarkar, og stutt eftir slapp hann til Føroya aftur við tí síðsta handilsskipinum tað árið. Hann kom so vestur í Vágar og til Sørvágs, men, so illa vildi til, at alt heystið og allan hendan veturin var veðrið so ringt, at ikki var lendandi í Mykinesi, so hann kom at liggja ein heilan vetur veðurfastur í Sørvági. Tað var annars ikki óvanligt, at mykinesmenn kundu liggja leingi veðurfastir í Sørvági, serliga um vetrarnar. Sum oftast búðu teir tá hjá skyldfólki ella kenningum.
Sagt er, at Summaldur búði í eini smáttu beint niðan fyri teir gomlu bøgarðarnar á Vørufelli. Onkur heldur, at tað hevur verið eitt torvhús. Hetta húsið varð seinni rópt Summaldahús; einki sæst til tað longur, men bøurin har varð róptur Trøðin uppi á Summaldahúsið. Ein kelda var tætt har við, sum hann fekk vatn úr, hon varð rópt Summaldakelda.
Ikki at sleppa til hús aftur, tá ið hann var komin so nær og eftir at hava verið fleiri ár burtur, var sjálvandi sera harmiligt. Hvønn dag gekk Summaldur út til heimara enda á Múlanum, til ein stein, ið stendur niðri við sjógv, at hyggja út til Mykines, at vita um lendandi var. Hesin steinur ber enn í dag navnið Summaldasteinur. So eitt kvøldi, tað nærkaðist tá móti vári, sær Summaldur, at nú er kyrt norðanfyri á oynni, og hann fær so sørvingar at rógva seg út. Hann fór so á land og gekk tvørtur um oynna. Tá ið hann kemur til hús, er nátt komin á, og øll eru løgst. Hann fer so inn og gongur yvir móti seingini hjá konuni, men tá sær hann, at ein maður liggur í seingini hjá henni. Ikki visti hann, at hetta var sonur hansara, sum tá var stórur smádrongur, men var ikki føddur, tá ið Summaldur fór út at sigla, so leingi hevði hann verið burtur. Summaldur heldur, at konan hevur tikið sær ein annan mann, meðan hann hevur verið burtur, og øði spinnur í hann, og hann út og tekur eina øks, ið liggur í einum úthúsi, og ætlar at beina fyri bæði konuni og hesum manninum, ið hann heldur liggja hjá henni. Summaldur kemur so inn og stillar seg við seingina aftur, men tá vaknar konan og vakir sonin og sigur: "O Jesus náði mær, hvør er hetta fyri ein maður, ið stendur við seingina hjá mær? Tað hevur eingin maður verið so nær song míni, síðan pápi tín Summaldur fór burtur í onnur lond at sigla!" Tá sá Summaldur, at tað var ein stórur smádrongur, ið lá í seingini hjá konu sínari og skilti síðani, at hetta var sonur sín. Hann kundi sostatt, í dárskapi, beint fyri bæði konuni og egna soni sínum. 4
HOYBERADAGUR
Tað var tann dagurin, hoyggið varð borið inn, tað var ein dagur við nógvum mati og einum snapsi eisini, men ikki so nógv drekkarí. Og helt tann maðurin hoyberagildi fyri teimum fólkunum, ið høvu hjálpt til við at hoyggja og fáa hoyggið inn. Tá varð etið kjøt og sopin sagosuppa ella saguvellingur við sukuri omaná, tað var so ógvuliga væl dámt tá á døgum, tann sum fekk sagosuppu var væl fyri, helt hann sjálvur. Vanligt var, at ein át morgunmat og døgurða inni hjá bóndanum ella tí, ið átti hoyggið, og nátturðin varð borin út í húsini hjá hoyberamonnunum. Nátturðin var vanliga sagosuppa, og tað varð vanliga kókað so nógv, at øll í húsinum fingu nátturða burtur av tí. Hetta fortaldi Jákup í Stórustovu, men omma hansara hevði sagt, at tá ið hon var ung, bóru tey vanliga døgurða út í húsini eisini, og var tað vanliga blóðmørskeppur. Tí hoyggið var vanliga ikki borið fyrr enn fjallið var gingið, tí oftast gjørdu teir stórar desir fyrst hjá teimum, ið høvdu nógv hoyggj. Hoyberalønin hjá bønarmonnunum, sum teir vórðu róptir, segði omma Jákup, var vanliga eitt hálvt krov. Men seinni, segði Jákup, visti hann einki um, at nakar tók løn fyri at bera hoyggj, tá bóru teir meira upp á gerðabýti. 1
BÁTSGILDIR
Bátsgildi varð hildið av teimum, sum hildu bát fyrr í tíðini, tað varð vanliga hildið um heystið, helst um tað tíðina, tá ið kjøtið var ræstnað og upp á tað besta, tí tað varð etið ræst kjøt, og tá varð altíð brennivín skonkt eisini. Jóhannus hjá Lona-Jógvani segði, at hann mintist serliga, at gróthúsmenninir høvdu bátsgildir á hvørjum ári, og helst vóru tað teir, ið hildu hendan siðin longst í bygdini. 1
ERVI OG BARSIL AVLAGT
Fyrr høvdu teir altíð ervi, tá ið onkur var deyður, og barsil eftir barnadóp, men hesir siðir vórðu avlagir, tá ið "breyðkortið" kom undir fyrra heimsbardaga (1914-18), og varð hetta ongantíð tikið upp aftur í Sørvági. Nú hava tey bara eitt lítið gildi, tá ið eitt barn er doypt, og faddrarnir og tey nærmastu verða boðin. Fyrr gekk tað ofta eitt hálvt ár, áðrenn barsil varð hildið, men tað var vanliga ikki brennivín í barsli. Tað varð oftast kókað kjøt og sagosuppa.
Til ervi kundi ofta nógv brennivín vera, og ikki mundi skilið altíð vera av tí besta, og man hetta vera ein av høvuðsorsøkunum til, at hetta varð avlagt. Seinni í tíðini hevur tað meira verið siður, at uttanbíggjarfólk og tey nærmastu verða boðin til ein drekkamunn og smyrjibreyð, ella líknandi, eftir jarðarferð. 1
BRÚDLEYP
Brúdleyp varð hildið, sum ráðini vóru. Var tað bóndahús, har nógv jørð var, so varð hildið stórt brúdleyp, har var vanligt, at øll bygdin varð boðin í brúdleyp, men tað størsta brúdleypið, sum menn í Vágum vita frá at siga, var, tá ið Jógvan Elias Thomsen í Sandavági giftist, tá varð øll oyggjin boðin, og tað mesta av Vestmanna við. Hetta brúdleypið stóð í átta dagar.
Menninir gingu vanliga hús úr húsi at bjóða í brúdleyp, tað var ein maður, ið var biðin av brúðarparinum til hetta, summir høvdu tað upp á rím, tá ið teir bjóðaðu í brúdleyp. Seinni varð hetta avlagt, og varð tað tá bara sligið upp onkustaðni, har tað sást væl, at øll eru vælkomin.
Brúdleypsmaturin var kjøt. Vanligt var í Sørvági, at latin varð "brúdleypsseyður". Tað varð latin ein geldseyður av hvørjum hagapartinum, hetta var áðrenn 1900. Teir fingu seyðin á rættini, til brúdleypið, teir, sum giftust. Tað sigur okkum eisini, hví vit síggja í kirkjubókunum, at nærum øll brúdleyp vórðu hildin um heystið.
Tað var stórt arbeiði at fyrireika eitt brúdleyp tá í tíðini. Seyðurin skuldi flettast og tilgerast, og nógvir kokkar vóru. Brennivín mátti altíð vera. Við hvørt høvdu tey eisini oksakjøt til brúdleypini, tá ið tað vóru stór brúdleyp. Tað var rættiliga vanligt hjá jarðareigarum. Tá borðhaldið var liðugt, varð brúðardansurin dansaður. Tað vóru fastar vísur, ið kvøddar vórðu, teir kvóðu altíð "Brúðarvísuna" fyrst; í brúðardansi dansaðu øll hattleys, tá dansaði eingin maður við húgvu. Aftan á brúðarvísuna varð vanligt í Sørvági at kvøða "Kong Hans", seinni hava tey annars nýtt "Harra Pætur og Elinborg", eftir tað varð vanliga kvøðin "Fisken tager sin føde i vand". 1
FØROYSKI DANSURIN OG DANSISTOVUR Í SØRVÁGI
Umframt tað, ið er nevnt undir "Brúdleyp" viðvíkjandi kvøðing, kann nevnast um dans og kvøðing í Sørvági, at tað varð altíð dansað hattleyst í Sørvági til "Norsku løvu" og "Vesterbæk", tí tær vóru hildnar at vera so syrgiligar vísur. Í Sørvági var væl statt við kvøðarum. Í gomlum døgum høvdu menninir hvør sítt kvæði og hvør sína vísu at kvøða, tá ið dansur var. Løðu-Jógvan var ein sera góður kvøðari, hann kvað altíð "Fuglakvæðið", hvørji jól kvað hann alt Fuglakvæðið á tamb, sjálvt um hann var lágmæltur maður, so gekk dansurin so væl, at tú kundi væl hoyra hann kvøða. Frá tíðliga í 1900-talinum kunnu nevnast kvøðarar í Sørvági, so sum: Pól Niklái hjá Hans Paula. Hann varð sagdur at vera sera góður og harðmæltur kvøðari, hann plagdi altíð at kvøða "Brúðarvísuna", og hann kvæð fast "Kong Hans" aftaná. Jóhannus hjá Lona-Jógvani hevði eisini so sera gott mál at kvøða, og Dia í Gróthúsinum var eisini góður kvøðari. Hann plagdi at kvøða "Gøtuskeggjar" og var tann einasti í bygdini í síni tíð, sum kvað hetta kvæði og dugdi tað alt. Mýru-Jákup kvað altíð "Runsuvalsstríðið". Harald hjá Mariu var ein sera góður kvøðari, og hann kvað, so leingi sum hann livdi, og dugdi nógvar vísur og nógv kvæði, sum hann kundi kvøða úr enda í annan, hann plagdi ofta at kvøða "Harra Pætur og Elinborg". Annars kvøddu teir m.a. "Stærke Tidrik" o.a. vanlig kvøld og tættir, men til gildir vóru tað altíð kvæðini, ikki fyrr enn seint út á náttina, tá ið tað mesta av fólkinum var farið, tá kundu teir kvøða tættir og enntá sovorðið sum "Hjalmar og Hulda", tá ið tað leið móti morgni, og tá kundi eisini okkurt av konufólkunum taka til at kvøða. Annars var okkurt konufólk, ið var sera raskt at kvøða, m.a. Skælings-Sunnuva var líka røsk sum nakar maður at kvøða, og hon kundi kvøða kempuvísu aftan á kempuvísu sum ongan ting, hon var eisini ein áhugaður dansari til føroyskan dans. Men eftir at hesi og onnur við teimum eru deyð, trokaði enski dansurin tann føroyska dansin burtur, og hann var satt at siga burtur í nógv ár, til Vága Dansifelag kom, har nakað av hesum varð tikið upp aftur, tó í heilt øðrum líki enn fyrr, sjálvsagt. Við tað at áðrenn var tann føroyski dansurin tann almenni, vanligi dansurin, ið dansaður varð í dansistovunum.
Tann føroyski dansurin var av tí allar besta í Sørvági, verður sagt. Tað kundi koma fyri, at teir kvóðu tættir, m.a. "Jákup-Sibbi" ella "Brókatátt" o.l. Tað plagdu teir at kvøða nokk so ofta, men tað var vanlig sunnukvøld, ikki høgtíðskvøld. Um vit skulu nevna onkran tátt, so kann nevnast, at einaferð var ein táttur yrktur um mykinesmenn, og ein mykinesmaður, onkur úr Stallhúsinum, yrkti so aftur ein tátt um sørvingar, men mykinesmenn tordu ongantíð at kvøða hann, meðan sørvingar hoyrdu, tí teir óttaðust fyri, at um sørvingar hoyrdu hann, so sluppu teir ikki aftur á Vágoynna, so vildu sørvingar ikki føra teir. Sagt varð, at tann, sum yrkti táttin um mykinesmenn, var Antinis á Liða Úti í Húsinum í Sørvági (Hús 14). Hetta má so hava verið í seinnu helvt av 1700-talinum, hesin tátturin varð yrktur, tí Antinis doyði í 1801 sum gamal maður. Hesir tættirnir eru ikki til longur, bert frásagnir um teir. Óivað vóru teir ongantíð niðurskrivaðir, bara goymdir í minninum. M.a. var í táttinum, at mykinesmenn brúktu súlumaga til kálk, og tað toldu teir ikki at hoyra, so sørvingar fingu "móttátt", har sørvingar vórðu róptir "Geldiskorardýsarnir". "Dýsar" eru eitt slag av trøllum. Men hesir tættir fullu so burtur og vórðu gloymdir seinni.
Smábørn sluppu ikki í dansin, so tey plagdu at dansa niðri á Breiðagrasinum, niðan fyri Oyruna. Tey sungu sovorðnar smáar vísur sum t.d. "Munken går i enge så lange som en dag", sum børnini kundu duga at kvøða. Soleiðis lærdu tey at dansa og kvøða, tá ið tað skýmdi, fóru tey til hús, var tað mánalýsi kundu tey dansa eitt sindur longur, hetta var rættiliga vanligt fyrr. Eisini er sagt frá, at undir fyrra heimsbardaga (1914-18), var petroleumsneyð, tá dansaðu tey vaksnu niðri á Breiðagrasinum, tí einki ljós fekst til dansistovuna. Ta tíðina vórðu nógvir tættir yrktir runt um í Føroyum, eisini politiskir tættir. Summir av teim táttunum eru kendir enn, t.d. "Í Gøtu ein dag" o.s.fr.
Tey gomlu húsini, ið dansað varð í, vóru hjá Eppi Lenu, har dansaðu tey í roykstovuni hjá henni, tey rindaðu 10 oyru fyri veturin, har dansaðu tey frá um 1860 til u.l. 1875. Annars dansaðu tey í ymiskum húsum, ikki nøkrum føstum, til rættilig dansistova varð bygd, ið var brúkt til dans burturav. Tann fyrsta rættiliga dansistovan, ið varð bygd til at dansa í, stóð uppi við Pæturslið, tann dansistovan hevði slætt tak; hon varð bygd um 1875 og varð brúkt til ár 1900. Millum 1900 og 1903 var eingin dansistova, tá dansaðu tey í handilskjallaranum hjá Mattiasi á Kelduni, verður sagt. Tá varð trægólv lagt á í kjallaranum har til hetta endamálið, og er tað á enn. Tann næsta dansistovan varð gjørd í hinum endanum av bygdini, uttan fyri kirkjugarðin, í 1903, árstalið stóð uppi yvir hurðini á henni. 1
FØSTULÁVINTSHALD FRÁ MITT Í 1800-TALINUM
UPP TIL FYRST Í 1900-TALIÐ
Sagt er frá Paulinu í Búðini (1853-1947) um føstulávintshald miðskeiðis í 1800-talinum í Sørvági, tá ið Paulina var ung. Tey fingu ein mann úr Miðvági, sum tey róptu Deyði-Jógvan, at koma til Sørvágs at ganga grýla, tað var ein av fyrstu døgunum í føstuni. Tey gjørdu andlitið á honum svart við ími, og so skóru tey nógvan blaðtara og ballaðu hann inn í hendan taran og í svørt seyðaskinn og svarta ull, so tað sá út sum stórt hár, so hann sá út sum "hin grái" sjálvur, og hann sá heilt tjúkkur út eisini, so gingu tey við honum og ringdu við tveimum kongum fyri honum, tá ið hann kom til hvørt húsið. Hann fór inn í hvørt hús, og har fekk hann eitt stykki av kjøti í hvørjum húsi, har sum tey áttu nakað. Børnini vóru øll líka bangin, tá ið Deyði-Jógvan gekk, og vóru øll inni. Teir trýstu hann inn gjøgnum dyrnar á húsunum við øllum skinnunum, ullini og taranum.
Hesin Deyði-Jógvan hevði tvey børn, annað nevndist Rakul og hitt Óli. Hvussu hann fekk navnið Deyði-Jógvan, segði hon, at tað var einki ringt navn. Tað kom seg soleiðis, at Jógvan hevði tænt hjá einum bónda í aðrari oyggj sum húskallur, og hann var altíð álítandi og raskur og gekk eisini burtur í haga fyri bóndan. Einaferð eitt summarið, nú finnur hann eina kvígu hjá bóndanum, sum er deyð, hon er dottin um rygg, og hann tók kvíguna upp á ryggin og bar hana heim til hús. Tá segði bóndin við hann: "Tú ert sterkari enn deyðin". Men hann var fátækur maður, tí gekk hann runt og bað mat og annað, og hetta, at ganga grýla, gav honum nógv kjøt, tí sum sagt, allastaðni har tey áttu ein bita, lótu tey.
Annars minntist Marianna í Stórustovu (1891-1976), tá ið tey gingu grýla um 1900, at tá gingu børnini vanliga sjálvi grýla, tey gingu týskvøld í føstu, mikudag gingu tey ikki, tí mikumorgun fóru tey altíð tíðliga í kirkju; tey fóru í kirkju í Sørvági, áðrenn teir fóru til útróðrar (seinni fóru tey so at hava kirkjugongdina um kvøldið). Tá tey fóru í kirkju um morgunin, máttu børnini hava skúlatingini við sær í kirkju, tí í kirkju skuldu tey, og fóru so beina leið í skúla eftir kirkjugongd, niðan við læraranum, sum í hennara tíð var Lias í Bø og seinni Hans Marius. Teir vóru altíð í kirkjuni við sjálvir, og menninir fóru so til útróðrar. 3
FEIGDARDJÓR Á SJÓNUM
Ikki mátti heitið ravnur nevnast á útróðri, men hann skuldi nevnast gorpur. Ravnur var illa umtøktur bæði á landi og sjógvi, tann, sum kallaði hann ravn undir veiðu, varð átalaður. Ikki mátti heldur heitið kráka nevnast á útróðri, men fjatla kundi nevnast ístaðin. Ikki mátti roykur nevnast á útróðri, men at tað "vesar illa har", ein fekk átalu um ein nevndi orðið roykur. Ikki varð dámt heldur at síggja kóp framman fyri bát, tað varð ikki tikið sum gott tekin, men var hann aftan fyri tvørs, so bilti ikki, hilduteir gomlu. Annars varð æða eisini roknað sum eitt feigdardjór, fór æða at flúgva tíðliga á morgni, so boðaði tað frá, at tað fór ikki at verða ein góður dagur til veður. Sagt verður annars, at æða fer vanliga at flúgva upp undir vind. 2
VAÐANSGILDIR
Tað var vanligt fyrr, at ungur maður, sum var á útróðri og fekk kalva fyrstu ferð, skuldi bjóða í gildi, serliga var tað tann nærmasta ættin og kenningar, ið vórðu boðin, og bátsfelagarnir sjálvandi. Og har varð bæði matur og brennivín boðið. Tað var næstan sum eitt lítið brúdleyp í valahúsum, men hjá øðrum var tað meira við "máta", men tað var tó ein góð veitsla. Og hetta varð roknað sum plikt og skylda, og um tað var onkur, sum ikki gjørdi hetta, varð hann útspottaður og forfylgdur, og tað kundi ganga eitt heilt ár, at tey søgdu við hann, at hann hevði fingið kalva og hevði ikki hildið gildi. Annars var onkur, sum ikki helt gildi, men gav hinum bátsmonnunum einar tríggjar fløskur av brennivíni, so var alt í lagi. Í tílíkum gildi var vanligt, at ein át, drakk, og viðhvørt varð farið upp á gólv eisini.
Vit kunnu nevna tvey dømir. Fyrra dømi er, tá ið Keldu-Jákup fekk kalva fyrstu ferð. Mattias hevði tveir deksbátar, "Rap" og "Shønning", báðar bátsmanningarnar vórðu bodnar við, umframt fólk í grannalagnum og vinir og kenningar, so tað varð ein stór veitsla. Annað dømi er, tá ið Tummas Jákup í Búðini, sum hevur sagt frá hesum, fekk kalva fyrstu ferð. Tá lat hann bátsmonnunum tríggjar fløskur av brennivíni, tí mamman dámdi ikki at fáast við at halda vaðansgildi. Hetta var góðtikið av bátsmonnunum.
At hava vaðansgildir var ikki bara siður í Sørvági, men um allar Føroyar vórðu tílíkar veitslur hildnar. Kalvi var sjálvdráttarfiskur, men varð vanliga býttur sundur, um tað var stórur kalvi. 2
LØGASTEINARNIR OG GOMLU BRÚGVARNAR Í SØRVÁGI
Í gamlari tíð vóru bara løgasteinar at ganga eftir, tað vóru hampuliga stórir steinar, flatir omaná, tað varð borað hol rundan um teir í helluna, so vórðu jarnkílar settir rundan um steinarnar, so teir ongan veg fóru. Hesum steinunum gekk ein so eftir, somuleiðis var um Kirkjuánna, at ganga í kirkju, líka upp til um hálvt 1800-talið.
Tá varð ein plankabrúgv gjørd bæði um Stórá og Kirkjuánna, men hvat ár hetta hevur verið, veit eingin nú. Tá vóru heldur eingir vegir nakrastaðni, bert traðkaðar gøtur, m.a. var traðkað gøta út á Bakka. Um Skipáirnar vóru somuleiðis eisini bara løgasteinar, og kundi tað tí mangan vera ringt at ganga um, tá menn fóru tíðliga til útróðrar, áðrenn ljóst varð.
Einaferð tíðliga í hesi øldini varð ein grótbrúgv gjørd um Stórá. Hetta var helst í 1912, tá ið tann seinni rópti Ovarivegur varð gjørdur, ið var vegurin út á Bakka. Tað var Haraldur á Sjómansheiminum í Miðvági, ið stóð fyri arbeiðinum at laða hesa brúnna. Tað var ein smøl brúgv, sum gekk upp í spíss í miðjuni, soleiðis gjørdu teir brýr tá.
Í 1942 tóku bretar hesa brúgv burtur og gjørdu nýggja tvísporaða brúgv, og er tað brúgvin, ið verður brúkt í dag. Løgasteinarnir um Stórá vóru nakað ovarlagari enn brúgvin varð gjørd. Løgasteinarnir vóru um ánnað yvir av Hálvdanshúsi.
Vegur varð gjørdur út á Stengur um hetta mundið, og gekk hann út til bøgarðarnar, uttan fyri har Grótholið seinni kom at vera. Um somu tíð, í 1912 ella stutt eftir tað, vórðu eisini tvær líknandi smalar brýr gjørdar tvørtur um Skipáirnar. Tær vórðu so eisini gjørdar av nýggjum av bretum í 1942. 6
MJØLTUNNAN
Søgn er um ein sørving, ið nevndist Ólavur, hann hevði keypt eina mjøltunnu í býti fyri hosur og onnur ullint ting frá einum hollendskum loynikeypskipi. Hann setti tunnuna á land á helluni uttan fyri Urina, uttan fyri Klyvar. Hendan hellan fekk eftir hetta navnið Mjøltunnan. Hetta var í tí tíðini, tá ið stórur hungur var í Føroyum, og tørvur var á mjøli og korni. Ólavur varð uppdagaður og varð klagaður til sýslumannin fyri loynihandil. Hetta var álvarslig ákæra tá í tíðini, ið kundi hava harða revsing við sær. Ólavur hevði einaferð áður fingið dóm fyri okkurt minni brot, og tá ið hann hoyrdi, at hann var klagaður, væntaði hann sær harða revsing, tá ið hetta var annað brotið, kanska fongsul á Bremerhólmi ella deyðadóm, og bæði høvdu givið sama úrslit. Hann gjørdi tí av at fara umborð á hollendska skipið og slapp sær avstað við tí. Eingin hoyrdi nakrantíð frá honum aftur, og hann kom sum vera man ongantíð aftur. 5
RUSSARASKIPIÐ
Eitt heystið millum 1800-1805 kom eitt russiskt herskip frá Arkangelsk ella har um leiðir inn á Sørvág. Bíggjarmenn høvdu verið á fjalli Uttangarðar og vóru júst komnir í rætt. Meðan teir eru í rættini loysir skipið eitt skot av, og samstundis rør ein bátur frá skipinum inn at landi. Tá ið báturin kemur inn at støðni í Bø, siga skipsmenninir, at teir vilja hava los. Elsti maðurin á rættini, Gamli-Gutti róptur, varð av fjallmonnunum valdur at losa skipið inn á tryggan akkersbotn. Skipið hevði fingið róðurskaða, sum teir máttu fáa umvældan, áðrenn skipið kundi halda leiðina fram, søgdu teir fremmandu.
Gamli-Gutti var av fjallgonguni og arbeiðinum á rættini blivin bæði vátur og skitin, men hann mátti umborð, so sum hann stóð og gekk. Tá hann var komin umborð, lótu teir hann úr frá topp til tá, vaskaðu honum og lótu hann í sjómansklæðir. Ikki kendi hann seg væl, tá ið hann hugdi niður at sær at hesum undarligu klæðunum, teir høvdu klætt hann í, hann var heilt umbroyttur. Men hann losaði so skipið inn, og varð tað lagt fyri akker úti á Nakki. Akkerið varð slept og ein endi varð settur inn á land og festur í ein stóran stein til støddar sum ein hjallur, og har lá so skipið eina tíð.
Men Gamli-Gutti kom ikki í land aftur av skipinum. Bíggjarmenn byrjaðu at óttast, at russararnir høvdu beint fyri honum. Átta mans róðu so annan dagin út til skipið og spurdu eftir honum. Ein yvirmaður svaraði, at Gutti lá og svav. Við hesum boðum róðu teir so at landi aftur. Tá skuldi ein av monnunum taka til orða: "Langur man svøvnurin fara at vera hjá gamla", og turkaði samstundis eyguni við troyggjuermuni. Men stutt eftir kom Gamli-Gutti tó í land aftur.
Nakað eftir hetta kom stormur av landsynningi, og skipið dróg hendan stóra steinin, tað var fest í, u.l. 10 favnar út frá landi. Skipið varð síðan lagt inni undir Skipáunum, tað verður sagt, at har var nógv djúpari fyrr enn nú. Akkerini vórðu slept, og ein sverur endi varð rógvin út eftir inn á land og settur fastur í Ringin. Hetta fyri at skipið, um illa vildi til, ikki skuldi reka so langt heim, at teir ikki sluppu leysir aftur.
Ringurin stóð millum Mikkjalsaneyst og Hálvdanshúsneyst, heldur nærri Hálvdanshúsneystinum (á leið stutt uttanfyri har Ísvirkið er í dag). Tað var ein fortoyningsringur. Hann varð eisini róptur Kongurin ella Russararingurin/kongurin, verður sagt. Onkur sigur, at russararnir skuldu gera hann, men mest hugsandi er tó, at myndugleikarnir hava latið hann gera, og at hann er væl eldri enn hetta. Vit lesa í bókini "Indberteninger fra en reise i Færøe 1781 og 1782", um ein fortoyningsring, ið Kongligi handilin einaferð hevði latið gera á Sørvágsfirði, og er hetta helst tann sami. Tá ið bryggjan varð útbygd, fór hesin ringur undir heilt og sæst tískil ikki longur.
Tummas í Eyðansstovu í Sandavági, ið var góður smiður, varð boðsendur at koma út til Sørvágs at gera róðrið aftur. Skipið varð lagt við afturendanum inn móti sandinum. Hetta gekk væl, men skipið hevði so mikið av øðrum skaða, at tað varð liggjandi her fyri veturin.
Tað vóru heilt nógvir mans við hesum skipinum, og tað hevði fangar umborð eisini, segðist, so har vóru møguliga einir 200-300 mans. Tað man hava tykst øgiligt fyri fólk tá, tí við fólkateljingina1801 vóru ikki meir enn 86 fólk í Sørvági. Nakrir búðu í landi beint oman fyri, har skipið lá, við Skipáirnar, teir høvdu laðað sær smáar smáttur at búgva og arbeiða í; einki sæst til hesar longur. Farmurin hjá teimum var rugur og lýsi. Teir gjørdu sær eina myllu við húsið at mala korn í, hon var drivin við vatni. Teir løgdu sliskur niðan gjøgnum ánna. Hendan myllan stóð uttan fyri heimaru Skipánna, beint oman fyri har húsini hjá Jesari í Búðini seinni komu at standa. Hendan myllan stóð líka til fyrst í tríatiárunum og virkaði enn tá, sjálvt um eingin nýtti hana. Smádreingirnir plagdu at spæla har og fáa mylluna at mala. Inni í mylluhúsinum var eisini ein hondkvørn. Hendan myllan er ikki til longur, men stóru myllusteinarnir eru til enn. Sagt verður, at seinni komu tey Úti í Stovu at eiga stórsta partin av stóru myllusteinunum og tey Úti í Stórustovu áttu 1/8 part, og onkur annar átti nakað. Jørgin Úti í Stovu mól korn við hesi mylluni undir fyrra heimsbardaga, tá ið lítið korn var at fáa. Seinni hava myllusteinarnir í nógv ár ligið í einum hjalli hjá teimum Úti í Stovu. Onkrir bókstavir, helst russiskir, eru á steinunum, verður sagt.
Til allar hesar menn kravdist nógvur matur, og áðrenn hendan myllan var klár, vildu teir hava sørvingar at mala korn fyri seg. Allar hondkvørnir og myllur máttu ganga, og tær raskastu kvinnurnar skiftust um at mala á hondkvørn. Tá var siður, at konufólk mólu við hondkvørnunum. Sum løn fyri hetta arbeiðið fingu sørvingar 1/3 av mjølinum, teir mólu, og hetta vóru teir væl nøgdir við. Hetta mjølið róptu tey russararug.
Ein bíleggaraovnur á jarnfótum frá hesum skipinum, sum teir høvdu brúkt í landi, var til enn í tríatiárunum. Hann er tó helst ikki til longur. Anna, kona Hoyvíks-Hannus var ein av teimum, ið mól russararugi á hondkvørn fyri teir, sigst.
Sagt er, at russararnir gingu altíð í gásagongd, tá ið teir fóru onkustaðni. Tað einu ferðina, teir fóru til Miðvágs, var gongan 1/4 míl long; tann fremsti var uppi á Varða, og tann síðsti var enn úti við skipið. At teir hava gingið í gásagongd er tó skilligt, tí tá vóru bara smalar gøtur at ganga eftir.
Einaferð gingu teir til Sandavágs at keypa mat, tí teimum tørvaði mat, og sørvingar høvdu ikki nokk at selja teimum. Sandavágsmenn søgdu, at halin av monnum var so langur, at hann strekti seg frá Tváttá og niðan á Leitið, ið er góðar 200 metrar. Teir keyptu kjøt, høsn, viðskera og annan mat. Hetta var, tá ið Johan Michael Lund var løgmaður (løgmaður 1786-1805). Alt, sum teir keyptu, varð uppskrivað, seinni fekk løgmaður allan peningin sendandi fyri keypið at býta út millum sandavágsmenn, ikki eitt oyra restaði í.
Eftir hvat søgnin sigur, so er ein av hesum russarunum deyður her og grivin í kirkjugarðinum í Sørvági, og varð hann grivin beint uttan fyri kirkjuna. Har var ein lítil lægd fyrr, og varð hon nevnd Russaraholan. Hesin russarin stendur ikki førdur upp í kirkjubókina fyri Vágar, so helst hava teir grivið hann sjálvir. Annars søgdu tey gomlu fólkini, at hesir menninir vóru sera hampiligir menn, teir fóru avstað aftur um várið, eftir at hava umvælt skipið um veturin.
4 / 5 / 6 / 12 / 13
SJÓGANGIR
Hansina í Stórustovu (1834-1926) segði frá, at hon hevði hoyrt sum ung, at einaferð, helst í 1700-talinum, var so stórur sjógangur í Sørvági, at sjógvurin kom líka niðan á Líttluegg, tað er oman fyri Gamlaskúla.
Tann 5.3.1913 var ein veldigur sjógangur í Sørvági. Sjógvurin kom líka niðan á Konshylstúgvuna og niðan um húsini hjá Jákup Paula í Gomlustovu. Hetta var áðrenn Niðarivegur var gjørdur og nýggja brúgvin um Stórá. Annars var tað eitt sindur lægri niðast í Stórá fyrr, enn tað er nú, við tað at bretar fyltu nakað upp har. Gamla brúgvin, ið var um Stórá tá, var øll undir. Tað verður sagt, at tað fløddi so nógv í Sørvági, sum menn ikki vita um, hvørki áðrenn ella aftaná, og mugu vit siga: Guð forbjóði at tað verður aftur. Flóðin var so høg, at sjógvurin stóð upp á meir enn hálva grundina á húsunum hjá Klæminti. Allur Dunga Sandur, Oyran og nógv av kirkjugarðinum -alt var undur í sjógvi. (Var tað í dag, stóð fótbóltsvøllurin og hálv dansistovan, niðari vegur úti á Lið og kanska ovari við, har hann er lægstur, fyri ikki at tala um bryggjuna og allar bygningarnar har og bátahylin, alt vildi verið undir í sjógvi). Tey hjá Klæminti høvdu kúgv, sum fólk flest tá í tíðini; tiltikið er, at tey máttu taka høvdið á kúnni upp gjøgnum lemmin, so at kúgvin ikki skuldi drukna í kjallaranum, so høgt stóð sjógvurin. Sagt verður eisini, at húsini hjá Mikkjal Paula, úti á Bakka, vórðu tikin út á sjógv av rennisjónum og húsini hjá Suðuroyar-Dánjali úti á Lið, fuku niðan av grundini um morgunin í lýsingini av stormi hendan dagin. Sagt verður, at menn funnu kongafisk skolaðan upp á land, heilt uppi á Konshylstúgvuni. So hetta sigur okkum, at tað hevur verið ein heilt óvanliga høg flóð. 4 / 6
ALDAN
Tann 14.8.1916, hetta var um kl.14, tað var av besta veðri og slætt var í sjónum, nógv børn høvdu stutt áðrenn spælt á sandinum og vóru akkurát farin inn at fáa sær døgurða, ið plagdi at vera um hesa tíðina tá í tíðini. Tá reistist knappliga ein stór alda, og hon kom inneftir, hon legði allan sandin undir og skolaði líka niðan í kirkjugarðin. Tað sá út, sum at aldan kom upp úti við Marrubakkan. Gomlustovu-Jákup, ið var á útróðri tann dagin, segði, at teir merktu einki til nakað úti á havinum, sama søgdu hinir útróðrarmenninir, so hetta var bara inni á vágni. Høvdu børnini ikki verið farin av sandinum júst tá, høvdu ivaleyst fleiri av teimum skolað út, og tað hevði verið ein stór vanluka. 4
HVALASTØÐIN Í SELVÍK
Mánaðarskiftið mars-apríl 1902 kom norska farmaskipið "Viking" og norski hvalabáturin "Norddeble" á Sørvág við manning, útgerð og byggitilfari til eina hvalastøð. Lendi at byggja á høvdu norðmenn leigað frá Úttriðingseigarum. Teir bygdu fyrst eina smiðju, har arbeiðsfólkið búði tað fyrstu tíðina. Sørvingar fegnaðust um, at hvalastøðin varð bygd, tí teir væntaðu sær arbeiði har og eisini fekst nú feskt tvøst, men summir stúrdu fyri tí nógva deyminum, ið fór at standast frá hvalastøðini inn yvir bygdina, tá ið ættin lá inn eftir fjørðinum, og at lýsi fór at reka inn á sandin og dálka hann. Hvalastøðin var longu klár og tikin í brúk í juni 1902. Norðmenn høvdu bygt nýggjan hvalabát til støðina, og fekk hann, sum vera man, navnið "Selvík". Norðmaðurin Mikkelsen átti hendan bátin. Føroyingar førdu eisini hendan bátin, í 1904 førdi Christian Petersen í Gásadali "Selvík", og seinni hetta árið førdi skopuningurin Niels í Búri "Selvík" og helst í fleiri ár frameftir. Annars vóru tað helst eisini aðrir hvalabátar, ið lótu hvalir til hvalastøðina í Selvík, av tí at tað vóru fleiri norskir hvalabátar í Føroyum um hetta mundið, men tað vóru eisini aðrar hvalastøðir, m.a. tann við Streymin. Hvalastøðin í Selvík varð smb. frásøgn niðurløgd í 1920-árunum. Annars stendur eitt sindur afturat um hvalastøðina í Selvík, og hvat ið varð av henni, á bl.s. 176-177 í bind I.
17 / 18
Keldur til "Ymiskt":
1. Jákup Johansen. 2. Tummas Jákup Thomasen. 3. Marianna Haraldsen. 4. Jóhan á Ørg. 5. Herluf Jacobsen.
6. Óla Hans Hansen. 7. Lena á Ørg. 8. Malmberg Simonsen. 9. Heini Zachariasen. 10. "Sær er siður á landi" R.Rasmussen. 11. "Miðvinga Søga" M. á Ryggi. 12. "Sandavágs Søga" L. Petersen. 13. "Søga og søgn" A. Weihe. 14. "Føringatíðindi. 15. "Men Gud gav vøkst" S. Berghamar. 16. Ymisk skjøl. 17. "Tingakrossur". 18. "Føroya siglingarsøga" Páll J. Nolsøe. 19. Elly Olsen. 20. Pauli Jacobsen. 21. Gunnar á Toft. 22. Palli Haraldsen.
..........


text:
Edmund Jacobsen tekur sær av U18 dreingjum
Teir elstu dreingirnir hava eisini brúk fyri einum góðan venjara, at hjálpa teimum. Edmund hevur veri venjari í B68, í nógv ár. Í ár kemur Edmund, at fara við U18 liðinum til dysir. Dreingirnir koma fyri tað mesta, at venja við 1.deild og 2.deild.
Edmund Jacobsen hevur veri ein brandur í verjuni hjá B68 og hevur altíð havt ein vilja av stál. Edmund Jacobsen er skrásettur fyri 279 dystir og 9 mál í vaksnamannadeildini. Fysti dystur hjá Edmund var í 1981 ímóti ÍF og dysturin endaði 1-1.
Tað er umráðandi at allir árgangirnir fáa avbjóðingar og vit eru sera glað fyri at kunna manna eitt U18 lið í ár, so at dreingirnir kunna verða við í kappingini í teirra aldursbólki.


text:
Tann seinasta vikan fyri jól
Tann seinasta vikan fyri jól verður skipað á henda hátt:
Mánadagin 18. desembur: Jólaframførsla
Vanlig skúlagongd frá kl. 8.00 til kl. 12.35.
Kl. 17.30 fyri teimum, sum búgva innan fyri skúlan og
kl. 19.00 fyri teimum, sum búgva uttan fyri skúlan.
Týsdagin 19. desembur: Jólafest
Frá kl. 15.15 - 16.45
Bussurin koyrir frá skúlanum norður í Sund kl. 16.48 og inneftir kl. 17.15.
Mikudagin 20. desembur: Kirkjugongd
Næmingarnir møta kl. 8.00 í skúla og fara heim við
bussinum eftir kirkjugondina kl. 9.45.
Frítíðarskúlin er opin eftir kirkjugongdina.
Vit ynskja tykkum øllum eini gleðilig jól og gott nýggjár.
Skúlagongdin byrjar aftur mikudagin 3. januar 2018 kl. 8.00.


text:
Hjartans tøkk øll somul fyri eitt spennandi 2017. Ein serlig tøkk til stuðlar, viðhaldsfólk, hjálparfólk, venjarar, foreldur og øll onnur rundanum HB, ið eru vit til at fáa felagið at koyra so væl, sum tað ger.
Fótbóltssambandið og teirra fólki senda vit eisni eina heilsu og eina tøkk frá okkum fyri gott samstarv í tí brátt farna.
Somuleiðis ein heilsan til allar dómarar og hjálpardómarar. Tykkara partur liggur ikki eftir.
Sjálvandi eisini ein góð og hugnalig jóla- og nýggjársheilsan til allar okkara kappingarneytar kring landið.
Takk fyri alt í ár, og vit gleða okkum at møta tykkum aftur í 2018.


text:
Stórsigur á ÍF/Víkingi
Kvinnur07-05-2017 - Jónfinn Petursson
Kvinnur 1. deild, 6. umfar: HB – ÍF/Víkingur 5-0
Kvinnurnar vunnu, farna mikukvøld, ein trivaligan sigur á samansetta liðnum hjá ÍF og Víkingini. Vit hava fingið góða dystarfrásøgn frá Ninnu og Ásu:
Næsti dystur á skránni hjá okkum var móti ÍF/Víkingi í Gundadali. Sólin bakaði í Dalinum tá ið dysturin varð floytaður í gongd.
Fram til dystin móti ÍF/Víkingi, hava vit arbeitt við einum nýggjum spælisystemi, og tí bleiv hetta ein sera spennandi og avbjóðandi dystur.
Vit løgdu høgt press á heilt frá byrjan og tað var ikki long tíð farin, tá ið Nadja Johannesen skallaði ein flottan bólt í málið eftir eitt avbera gott horna frá Jónvá Hentze. Vil hildu á fram við høga pressinum og komu til fleiri vandamiklar støður.
Skjótt gav aftur úrslit, eftir at Barbara á Dungá gjørdi eitt megnar arbeiði fram í móti málinum og síðani spældi bóltin yvir um til Ninnu Hansen í vinstru síðu. Haðani setti Ninna, púra køld, bóltin í netið til 2-0 til okkum.
Vit hildu stýringina, hóast tað komu nøkur skjótálop í móti okkum. Verjan hevði tó fult kontrol á støðuni og Simona Heinesen hevði nakrar framúr bjargingar. So gekk aftur ein løta og so var aftur mál til okkum.
Í vinstru síðu fekk Ninna fatur á bóltinum og sendi eina langa avlevering upp um verjuna hjá ÍF/Víkingi. Tá var Elin Maria Isaksen skjót og legði eftir bóltinum. Púra frí móti málinum sendi hon bóltin í kassan til 3-0. Við triðja málinum varð sett punktum fyri fyrst og farið var til hálvleiks.
Vit hildu áfram at pressa høgt í seinna hálvleiki. Hóast vit bert høvdu 3 í verjuni, arbeiddi okkara verja hart og kláraði at steðga hvørjum álopi áðrenn tað bleiv ov farligt.
ÍF/Víkingur løgdu seg tætt at okkum, sum gjørdi, at tad var sindur verri at spæla út á vengurnar og niðan á Rebekku í toppinum.
Tá helvtin av seinna hálvleiki var farin, kom Juila Helena frí við bóltinum eitt sindur uttan fyri sekstanmeturin og smekkar til og bólturin setir seg trygt í trýaran til 4-0.
Nakrar minuttir seinni lesur Ninna spælið av, tá vinstri miðverji spælir til høgra miðverja. Ninna fangar bóltin frá høgru miðverju, sleppur framvið og prikar bóltin í málið til 5-0, ið eisini gjørdist endaliga úrslitið í dystinum.
Vit takka fyri frálíku frágreiðingina og ynskja øllum hjartaliga til lukku við flotta úrsltinum og góða avrikinum.
Koyr á, HB !!!!
HAGTØLINI
Kvinnur, 6. umfar: mikudagin 3. mai 2017 kl. 18.00 í Gundadali
HB – ÍF/Víkingur 5-0 (3-0)
1-0 Nadja Johannesen 3’
2-0 Ninna Hansen 27’
3-0 Elin Maria Isaksen 45’
4-0 Julia Helena Henriksen 80’
5-0 Ninna Hansen 84’
Gult kort: Nadja Johannensen
Liðið: Simona Hansen (Valdis Ólafsdóttir 84) – Marjun undir Kletti, Nadja Johannensen, Ninna Hansen, Ása á Reynatúgvu (liðsk.), Jónvá Hentze, Lea Hansen, Liljan av Fløtum Petersen (Rannvá Mortensen 72), Elin Maria Isaksen, Rebekka Benbakoura og Barbara á Dunga (Julia Helena Henriksen 59)
Óbrúktur eykaleikarar: Alda av Skarði og Vár Dam
Venjari: Allan Dybczak
Hjálparvenjari: Gisli Sveinbjørnsson
Dómari: Andrew Christiansen
Hjálpardómarar: Jan Hermansen og Óli G. Samuelsen


text:
Freistin at melda film til Filmskvøldið 2018 er tann 5. desember 2017
Dan Klein --- 30.10.2017 - 11:31
Norðurlandahúsið skipar aftur fyri Geytanum leygarkvøldið 24. februar 2018, tá nýggjastu føroysku stuttfilmarnir verða sýndir og tvær filmsvirðislønir, Geytin og Áskoðaravirðislønin, verða handaðar. Geytin verður byrjunarskotið til eina viku við føroyskum, norðurlendskum og altjóða filmum, tá Tóff fer av bakkastokki fyri aðru ferð.
Nú stendur øllum filmsframleiðarum í boði at ríka um spírandi føroyska filmsskattin við at senda filmar inn til ársins filmstiltak, Geytin 2018.
Freistin at melda filmin til Filmskvøldið 2018 er tann 5. desember 2017.


text:
Áhugin at ganga á Setrinum økist alsamt.
Tað hevur verið greitt árini frammanundan, og nú freistin at søkja um upptøku til næsta skúlaár er farin, vísir tað seg enn einaferð. Og hesaferð er undirtøkan so stór, sum hon ongantíð hevur verið áður.
Samlaða talið er 563 umsóknir, og tað eru 184 fleiri enn í fjør, skrivar Setrið í kunningarskrivi fyrrapartin.
Seinastu árini hevur Setrið arbeitt við at menna nýggjar útbúgvingar, og tí leggjast tríggjar útbúgvingar afturat listanum í ár. Tær eru hjánám í støddfrøði, bachelor í búskaparfrøði og master í heilsu.
Samanlagt hava 101 umsøkjarar søkt um upptøku til hesar tríggjar útbúgvingarnar.
Fyrisitingin hjá Fróðskaparsetrinum fer nú at viðgera umsóknirnar, og tey sum hava søkt fáa tann 20. juli at vita, um tey eru upptikin ella ikki.


text:
Nevndin í Mentannargrunni Landsins sigur seg hava fingið óvanliga nógvar umsóknir um starvslønir í ár, 146 í tali.
- Umframt fjølbroytt listarligt og mentanarligt arbeiði - bæði fyri leik og lærd - hevur nevndin lagt høvuðsdentin á dygd. Eftir vandaliga viðgerð av teimum mongu umsóknunum, er ein raðfesting farin fram, so fleiri listafólk fáa arbeiðsnáðir við starvsløn í hálv ella heil ár, sigur nevndin.
Mentanargrunnurin hevur í ár gjørt av at lata longru starvslønirnar soleiðis:
Teitur Lassen, tónleikari, 1 ár.
Sissal Kampmann, rithøvundur, 1 ár.
Silja Strøm, myndlist, 1 ár.
Guðrið Poulsen, leirlist, 6 mánaðir.
Jens L.Thomsen, tónaskald, 6 mánaðir.
Randi Samsonsen, tekstillist, 6 mánaðir.
Bárður Oskarsson, myndarithøvundur, 6 mánaðir.
Umframt eru starvslønir í styttri tíðarskeið latnar 27 umsøkjarum, tilsamans 125 mánaðarlønir eru latnar fyri góðar 3,3 milliónir krónur. Sí niðanfyri.
Íverksetanarstudningur varð latin fýra umsøkjarum – kr. 300.000 tilsamans. Umsøkjararnir vóru níggju í tali. Tey ið fingu íverksetanarstudning, vóru hesi:
Dansieksperimentið
Birita Adela Davidsen
Hans Marius Weihe Ziska
og Edvard Nyholm Debess
Tilsamans vóru 146 umsóknir, og søkt varð um starvsløn fyri 35.6 milliónir krónur.
-
Styttri tíðarskeið:
Paulina M.K. Eliasen 2 mdr
Flóvin Viderø 2
Oddfríður M. Rasmussen 3
Trygvi Danielsen 3
Greta Svabo Bech 3
Gunnvá Zachariassen 2
Andrias Høgenni 2
Andras Sólstein 2
Andreas T. Restorff 2
Tummas Jákup Thomsen 2
Anton Petersen 2
Torleik Mortensen 2
Rakel Helmsdal 3
Búi Egason 3
Randi Samsonsen 6
Knút Háberg Eysturstein 2
Hanus G. Johansen 3
Sakaris Stórá 2
Ria Tórgarð 2
Súsanna Tórgarð 2
Tróndur Bogason Hansen 3
Lea Kampmann 2
Unn Paturson 3
Mariann Hansen 2
Bernd Kretsmer 3
Hugin Eide 3
Eyðgunn Hansen 3
Durita Dahl Andreasen 2


text:
Myndir frá FM fyri handverkslærlingar23. oktober 2017
Væleydnað FM fyri handverkslærlingar16. oktober 2017
Vinnararnir av FM fyri handverkslærlingar9. oktober 2017
Skráin fyri FM fyri handverkslærlingar2. oktober 2017
Hesi kappast um FM fyri handverkslærlingar25. september 2017
Nú verður FM fyri handverkslærlingar11. september 2017
Fyrsta skeiðið í nýggju bygningskunngerðini BK1728. august 2017
Aðalfundur í Føroya Handverksmeistarafelag3. apríl 2017
Aðalfundur í Havnar Handverksmeistarafelag27. mars 2017
ABF 06 skeið fyri handverksmeistarar6. mars 2017
Vænta, at fleiri fara at taka eina yrkisútbúgving27. februar 2017
Vinnan fyrireikar seg til nýggju byggireglugerðina19. desember 2016
Kunningartiltøk um byggireglugerðina 5. desember 2016
Bjóða út og fá rætta prísin7. november 2016
Limakvøld í Havnar Handverksmeistarafelag24. oktober 2016
Danir vilja aftur til meistaralæru22. august 2016
Skal Landsverk stovna húsavarðafyritøku?1. juli 2016
Lærlingarnir skulu vera fyrimyndir27. juni 2016
Havnar Handverksmeistarafelag havt aðalfund4. apríl 2016
Greið frá tínum yrki14. mars 2016
Fleiri á yrkisleið15. februar 2016
Fokus á arbeiðstrygd14. desember 2015
Yrkisútbúgvingar í fokus23. november 2015
Eru vit klár til frádrátt fyri handverkaraarbeiði í Føroyum?5. oktober 2015
Føroyska byggivinnan í vøkstri11. mai 2015
Skeið um góðskutrygging fyri handverksmeistarar 18. november 2013
Temadagur um útbjóðing av ráðgeving við Charlotte Nørbak, COWI17. oktober 2012
Føroya Handverksmeistarafelag havt aðalfund21. mai 2012
Byggiboom í Týsklandi2. apríl 2012
Kunningarfundur um at skipa samstarv millum byggifyritøkur30. januar 2012
Skeið í byggiløgfrøði15. august 2011
Suðuroyar Handverksmeistarafelag stovnað14. mars 2011
Bankum dáma ikki at læna pengar út til byggivinnuna29. november 2010
Útbjóðing loysir seg, hóast stríðið20. september 2010
Meistaraskráin góða undirtøku12. juli 2010
Vænta tjúkkari ordrabøkur7. juni 2010
Krøv um sólfangarar á takinum17. mai 2010
Skeið í byggiløgfrøði29. mars 2010
Skeið í útbjóðingarlógini og ABF 0622. mars 2010
Handverkarar krevja loft á almenn tænastugjøld8. februar 2010
Byggivinnan - stuðul fyri MVG av arbeiðsløn til egnan bústað25. januar 2010
Milliardir at vinna21. desember 2009
Ov nógvir feilir í almennu útbjóðingunum19. oktober 2009
Føroya Handverksmeistarafelag havt aðalfund2. juni 2009


text:
Í skrivi sent miðlunum, boðar Eiðis kommuna frá, at hon nú fer at bjóða fólki at skriva seg upp til grundøki við Múlaklett á Eiði.
- Økið talan er um, hevur eitt fantastiskt útsýni suður gjøgnum Sundalagi, út gjøgnum Mølina, Slættaratind, Gráfelli og annars oman yvir bygd og vøll, skrivar kommunan eitt sindur ómæðin.
Talan er um eina stóra verkætlan, sum passar til tann tørv, sum kommunan metir er í løtuni. Bygdaráðið avráddi á bygdaráðsfundi 27. mars í ár at kanna eftirspurningin áðrenn arbeiðið verður sett í gongd.
Ætlanin er, at arbeiðið upp á útstykkingina skal byrja í summar og kemur helst at ganga út í 2018.
Samanlagt er talan um eina útstykking á heili 25 grundøkir, tó so, um eftirspurningurin ikki er til staðar, so verður útstykkingin helst býtt upp í byggistig, har áleið 8 grundøkir eru í hvørjum byggistigi.
Fyribils er freistin at skriva seg upp til grundøki sett at vera 21.apríl, sigur kommunan.


text:
Løgreglan fekk fráboðan um hetta, men tá komið var á leiðina, var tað mesta eftir øllum at døma tikið uppaftur.
Sambært vakthavandi á politistøðini er tað brot á ferðslulógina, um tilfar dettur av einum lastbili ella úr viðheftisvogni, tí tað ikki er nóg væl surrað. Verður tað ikki tikið uppaftur er harumframt eisini brot á umhvørvisverndarlógina.
Sum skilst á vakthavandi er tað ikki nakar stórur trupulleiki við burturkasti og øðrum, sum dettur úr lasbilum og viðfestisvognum, og soleiðis verður til ampa fyri ferðsluna. Ringast er tó við vegir, sum føra til brennistøðir og endurnýtslustøð.


text:
31-03-2014
Skúladepil í Marknagili
Betongarbeiðið í Marknagili er komið nakað áleiðis. Jørð- og kloakkarbeiðið er um at verða liðugt og nú er monteringsarbeiðið farið í gongd. Staðstoyptir veggir, betongelementir og stál verður monterað og byggingin tekur skap.
31-03-2014
Projekt Salt
Arbeiðið fyri Saltsilogrunnin er komið rættiliga í gongd. Í løtuni er tað jørð-, kloakk- og betongarbeiðið, sum verður gjørt. Uml. 15 mans starvast í hesi verkætlan í løtuni og tá stál- og timburarbeiðið fer í gongd verður hetta talið nokk tvífaldað.
01-03-2014
Skúlin á Giljanesi er nú endaliga avhendaður til byggiharran Vága kommunu. Stórsligin móttøka var hendan dagin og nógv fólk vórðu at hátíðarhalda dagin. TG Verk hevur verið høvuðsarbeiðstakari og vit eru sera væl nøgdir við samstarvið og endaliga úrslitið.
13-09-2013
Skúladepil í Marknagili
Arbeiðið við Marknagilsdeplinum er loksins farið í gongd. TG Verk hevði lægstu tilboðini uppá størstu arbeiðstøkurnar og í summar fór fyrsti parturin av
arbeiðstøku 1, (Jørð, kloakk, betong, betongelementir og stál) í gongd.
Jørð- og kloakkarbeiðið er komið rættiliga væl áleiðis og í næstum fer betongarbeiðið í gongd.


text:
Setanarrøða til hátíðarhald á altjóða brekdegnum, tann 3. desember 2016:
Góðan dag øll somul
Eg fari at bjóða tykkum øllum at vera vælkomin í Norðurlandahúsið at hátíðarhalda altjóða brekdagin, har sjóneykan er sett á at “vera virkin”.
Sum landsstýriskvinna í almannamálum, frøðir tað meg almikið at vera við til eitt tiltak av hesum slagi. At vera við til at varpa á viðurskifti hjá fólki, ið bera brek, og ikki minst at hoyra elitu-ítróttarfólkini Kristu Mørkøre og Signu Vár Dávadóttir Joensen, sum so flott hava umboðað okkara tjóð á ávikavist Paraolympisku leikunum og Specialolympics.
Skráin fyri dagin er fjølbroytt við bæði framløgum og livandi tónleiki. Spennandi verður eisini at hoyra Magna Mohr greiða frá týdninginum at vera virkin og at hoyra Trónd Ravnsfjall siga frá arbeiðinum, sum Ítróttarsambandið fyri fólk, ið bera brek, ger.
*
Hóast tað at vera virkin hevur hug til at leiða okkara tankar inn í ítróttarheimin, er tað at vera virkin so nógv meira og annað enn kappingar. Í vikuni greiddi Tóra við Keldu í morgunsending hjá Kringvarpinum frá, at dagurin í dag byggir á eina inkluderandi hugsan, har eingin skal verða gloymdur ella liggja eftir. At vit eru virkin er ein fortreyt fyri, at vit trívast, tí skulu vit øll kunnu verða virkin sum menniskju og hava nakað at fara upp til hvønn dag.
*
Tað er av stórum týdningi, at vit innrætta samfelagið út frá eini inkluderandi hugsan og, at vit síggja førleikarnar hjá fólki, sum bera brek, heldur enn forðingarnar. Men vit kunnu ikki, og ynskja heldur ikki, at seta upp hugmyndir av, hvussu hvør einstakur borgari skal liva sítt lív. Samfelagið hevur skyldu til at skapa fortreytir fyri, at hvør einstakur kann gagnnýta sínar førleikar og at vera virkin á sín egna hátt.
*
Vit kunnu fegnast yvir, at vit alsamt flyta okkum fram á leið. Eitt orðatak sigur: “Fram kemur tann, ið hóvliga fer”. Kanska ferðin ikki er so høg, sum vit kundu hugsað okkum.
Í løtuni verður síðsta hond løgd á arbeiðið at orða ein tænastupolitikk, sum skal seta kós fyri, hvussu tænastur til borgarar, ið bera brek skulu skipast framyvir.
Tænastupolitikkurin verður eisini grundarlagið undir nýggju tænastulógini, ið skal avloysa verandi forsorgarlóg.
Ætlanin er, at tænastupolitikkurin verður handaður fyrst í komandi ári og síðani verður farið undir lóggávuarbeiðið.
Eg eri spent at síggja, hvørji tilmæli arbeiðsbólkurin hevur, og eg ivist ikki í, at við tænastupolitikkinum fáa vit eitt sterkt grundarlag til at arbeiða víðarivið tænastulógini og flyta okkum enn longur fram á leið.
Persónliga eri eg glað fyri, at umboð fyri tykkum, ið skulu fáa gagn av politikkinum, eru við í arbeiðinum. Tað eru serliga tit, sum brúka tænasturnar, sum kunnu vísa á, hvar vit kunnu gerast betur.
*
Vit eiga at seta eina kós fyri almennu Føroyar, har vit seta okkum nøkur ítøkilig mál fyri, hvussu vit fáa Breksáttmálan at virka á øllum økjum. Tí fari eg fyrst í komandi ári undir arbeiðið at gera eina brekpolitiska virkisætlan.
At gera eina brekpolitiska virkisætlan fyri Føroyar krevur undirtøku og luttøku frá øllum viðkomandi myndugleikum.
Almannamálaráðið hevur fingið leiklutin at samskipa íverksetanina av Breksáttmálanum og fer at skipa eitt formligt samstarv millum aðalráðini, ið hevur til endamáls at tryggja, at allur sáttmálin verður settur í verk, og ikki bert partar av sáttmálanum.
Farið verður somuleiðis undir at umskipa Ráðið fyri Brekað, soleiðis, at ráðið fær eina breiðari samanseting og skal ráðgeva øllum landsstýrinum.
*
Tá politikkir verða gjørdir skulu hesir gerast í samráð við tey, ið verða fevnd av politikkinum.
Nýggja sloganið er: “Nothing about us without us” ella á føroyskum; “Einki um meg uttan meg”
Hetta er eisini nakað, sum vit í politisku skipanini skulu blíva betur til. Eg meti, at vit sum heild skulu gerast betur, at taka fólk, ið bera brek við uppá ráð, og so tíðliga í tilgongdini sum tilber.
Við tænastupolitikkinum og eini komandi brekpolitiskari virkisætlan hava vit nágreinað settu kósina enn meira. Men uttan mun til hvørja skipan vit hava, ella hvørja kós vit seta, so er umráðandi at tryggja neyðugt samanspæl millum nógvu aktørarnar - myndugleikar, feløg og einstaklingar. Ketan verður ongantíð sterkari enn tað veikasta liðið.
*
Eg ynski at nýta hetta høvi at takka tykkum, sum áhaldandi og við einum jaligum hugburði bæði yvir fyri politikarum, embætisverki og almenningi varpa ljós á viðurskifti, ið kunnu betrast soleiðis, at okkara samfelag í enn størri mun kann rúma ymiskleikanum hjá okkum øllum.
Eisini vil eg takka øllum eldsálum, ið virka fyri, at skapa karmar fyri, at fólk, ið bera brek kunnu hava eitt innihaldsríkt og virkið lív, og ikki minst tykkum, sum í tí stilla gera eitt týdningarmikið arbeiði, sum kanska ikki er so sjónligt í almenna rúminum.
At enda fari eg at takka tykkum, sum hava fyriskipað henda dagin og ynskja tykkum og okkum øllum ein góðan altjóða brekdag.
Takk fyri!
Eyðgunn Samuelsen
landsstýrskvinna í almannamálum


text:
Agnar Frederiksen
11.01.2018 - 20:38
Ítróttur > Ítróttur > Hondbóltur
Tað er ikki bara í Norður Italia at áhugaverdir dystir fyri Hondbólts-Føroyar verða leiktir í dag. Í Høllini á Hálsi leiktu kvinnuliðini hjá Kyndli og VÍF ein sera spennandi oddadyst í kvøld.
Lagt var upp til eitt brak, og tað gjørdist tað eisini talan um. VÍF var eitt stig frammanfyri Kyndil á stigatalvuni undan dystinum, men tað var Kyndil sum tíðliga fekk eina sunna leiðslu. VÍF át seg tó tættari inn sum hálvleikurin leið, og í hálvleikinum hevði Kyndil eina leiðslu uppá eitt mál.
Tað var 17-16 í hálvleikinum, og liðini hildu fram at skora nógv mál í 2.hálvleiki. Men tað var VÍF sum tók meira yvir, og hevði til tíðir eina tvey máls leiðslu. Dysturin var allatíðina javnur og spenanndi, og tá nakrir minuttir vóru farnir koppaði tað yvir aftur til Kyndil. Hesaferð helt Kyndil fast í leiðsluni, og vann 32-29. Kyndil er nú oddalið, og hetta er fyrstu ferð í ár, at vestmannakvinnur fara av vøllinum við tapi.
Oddaliðini í Hvonn-deildini spældu harvið ein sannan oddadyst, og sunnudagin bresta liðini aftur saman í Høllini á Hálsi. Tá hevur VÍF møguleikan at leggja seg á odda aftur í deildini. Kyndil-VÍF 32-29(17-16)
Toppskjúttar:
Anna A. Brimnes(Kyndil) 9 mál, Liljan Djurhuus 8 mál(VÍF)


text:
Um sjeytíðina í kvøld kom Norrøna inn eftir Vágsfirði og ein hálvan tíma seinni lá hon við bryggju framvið flakavirkinum, við reyvini inn á djúphavnina í Vági.
Evni: Tíðindi
Námsfrøðingar til Dagstovnin í Vági
Nýbygdi dagstovnurin hjá Vágs kommunu byrjar sítt virksemi 1. mai 2013.
Góð úrslit innan ítrótt styrkir samleikan
Okur kenna tað øll, hesa kensluna av stóltleika og gleði, tá okkara ítróttarfólk fáa góð úrslit – og júst hetta hevur stóran týdning fyri okkara samleika og tilknýtið okkara til heimbýin.
Les meiri
Bústaðarmarknaður á heimasíðuni
Her á heimasíðuni er ein bústaðar-breddi, har fólk ókeypis kunnu vísa á bústaðir til leigu ella til sølu, og á grundstykkir til sølu.
Grava út fyri íbúðum við Kikslið
Í morgun byrjaði útgrevsturin til íbúðirnar við Kikslið í Vági, sum Vágs Timburhandil letur byggja.
Les meiri


text:
Eftir tvey ár sum forkvinna takka Barbara Gaardlykke Apol fyri seg aftaná landsfundin hjá Sosialistiskum Ungum 5. august. Nýggj forkvinna er Karin Reginsdóttir Joensen, og næstformaður er Manne Næs Mortansson. Kassameistari og skrivari verða ávikavíst Barbara Gaardlykke Apol og Bartal Súsonnuson Hansen, upplýsir SU í skrivi sent miðlunum.
Afturat teimum siðbundnu nevndarsessunum er altjóða skrivari valdur, sum hevur ábyrgd fyri samband og samskifti við ungmannafeløg og felagsskapir, sum SU er limur í. Guðrun Durhuus verður altjóða skrivari.
Sára Maria Dalsgarð, Elma Næs Mortansdóttir og Paul Kjartan Matras og Magnus Høgenni verða nevndarlimir.
Í útisetanevndini sita fimm umboð: Jógvan Kallsgarð, Erhard Petersen, Magnus Høgenni, Andrias Høgenni og Guðrun Durhuus.
Á landsfundinum vórðu tríggir nýggir politikkir samtyktir. Tað var um abort, sálarligu heilsu og javnstøðu í barsilsskipanini.


text:
Hentar síður:
Venjingartíðir
Dystarskrá, støða og úrslit(FSF)
Aftur í ár verður ein roynd gjørd at fáa eitt lið í 3. deild, soleiðis at fleri leikarar, ið ikki hava møguleika ella hug at venja fleiri ferðir um vikuna kunnu spæla fótbólt.
3. deild hevur fingið ein venjingartíma hóskvøld kl. 21.00 til 22.00 á ovara vølli.
Higartil hevur áhugin ikki verið stórur, og í vikuskiftinum var liðið mannað við 4 vaksnum leikarum, ið ikki venja fótbólt, og 8 ungum leikarum.
Umframt at hava tað stuttligt til venjing og kappingar í vikuskiftinum, er tað av týdningi fyri HB sum felagskap, at hava lið í øllum deildum hjá teim vaksnu, so at felagið kann fáa ágóðan av teim nógvu leikarunum, ið eru á liðunum í ungdómsdeildini.
Vit eru vitandi um, at tilkomnir leikarar ikki altíð hava tíð og/ella umstøður at spæla ávísar dystir, og tí er ætlanin, at nakrir leikarar frá U18 kunnu hjálpa til.
3. deild hevur ein bólk á FB ið eitur HB 3 Deild 2017, so um tit eru áhugaðir at leika við, so er at koma uppí bólkin og siga frá har.


text:
í dag, fríggjadagin 15. des kl. 15:00, letur Jólastovan hjá Visit Suðuroy upp.
Hetta er áttanda árið á rað, at Visit Suðuroy hevur jólastovu, fyri børnum og barnsligum sálum.
Jólastovan hevur verið sera væl vitja øll hesi árini. Børn og vaksin kunnu koma innar, og vekk frá jólaræsinum eina løtu og nýta friðin og hugnan. Ketty er í Jólastovuni og hjúklar um børnini og leggur lag á.
Dentur hevur altíð verið lagdur á, at tað er ókeypis at vitja Jólastovuna, t.v.s. at børn, ung og vaksin kunnu klippa og líma okkurt jólapynt, og fáa sær okkurt gott afturvið, ókeypis.
Jólastovan verður opin fram til 22. desember frá kl. 15 – 18. Nógv ymiskt verður á skránni s.s. jólasøgur verða lisnar, vit pynta jólatræ, klippa jólapynt, syngja og ymiskt annað
Og í dag kl. 16:00, lesur Arnfinnur søguna ” Besta jólagávan”, sum er søgan um jólamannin, sum gerst forkølaður, og má hjálp at bera gávurnar út til heimsins børn.
Vit siggjast í Jólastovuni


text:
Tín uppsparing á rulettuni hjá Tjóðveldi
26. september 2016
14. september-samgongan spælir høgt spæl við føroyska búskapinum, og uppsparingin hjá hvørjum einstakum føroyingi er innsatsur á rulettini hjá landsstýrinum
Ávaringarljósini blunka.
Ikki færri enn tríggir instansir ávara um, at búskapur Føroya er ovurhitaður: Búskaparráðið, Tjóðbankin og danska Váðaráðið.
Hvat ger samgongan?
Einki.
Ella rættari sagt: samgongan, sum Tjóðveldi stýrir, velur tilvitað at síggja burtur frá góðum ráðum um at tálma føroyska búskapin.
Sporini ræða, tí hetta byrjar at minna um støðuna í 80unum. Eisini tá hevði Tjóðveldi landskassan um hendi og ignoreraði øll tey, sum eisini tá ávaraðu. Úrslitið var, at Føroyar fóru av knóranum.
Arrogansa og manipulatión
Fyrsta reaktión frá landsstýriskvinnuni í fíggjarmálum var skuldsetingin um, at Danmark ger eina taktiska manøvru, tí at hon arbeiðir við einum føroyskum váðaráðið.
Onnur reaktión var, at landsstýriskvinnan – óseriøst – rættar danska Váðaráðið við at vísa á samlaðu lyklatølini fyri okkara bankar.
Her er talan um nationalistiska arrogansu og fíggjarliga manipulatión.
Tað sigur rættiliga nógv, at stjórin í BankNordik ásannar, at eitt gult kort til føroyska búskapin er upp á sítt pláss.
Skjótt hækkandi sethúsaprísir í høvuðsstaðnum hótta við at trýsta útlán í bankunum uppeftir. Vandin er, at eitt umskifti í búskapinum kann raka bankarnar harðliga við niðurskrivingum – og tað fær avleiðingar fyri sethúsamarknað, sethúsaeigarar og føroyingar sum heild.
Melur skjótari enn í Kina
Hvørki miðlar ella politikarar vilja taka upp á tungu, at danska Váðaráðið eisini í fjør kom við einari meting av føroyska búskapinum.
Tá stóð væl til.
Nú er ein nýggj og búskaparpolitiskt ábyrgdarleys samgonga komin framat, og nú er longu vandi á ferð!
Legg til merkis, at Búskaparráðið hækkar sína meting úr 5,3% upp í 8,5% vøkstur í BTÚ. Hetta er óhoyrt í okkara parti av heiminum. Búskapurin aksellererar og fær alt ov nógva ferð.
Sjálvt í Kina, har motorarnir koyra skjótt, rokna tey við einum vøkstri á 7%, helst í leypandi prísum, men allíkavæl.
Tín uppsparing í vanda
Tað er sjálvsagt, at 14. september-samgongan má vakna, áðrenn ov seint er. Enn er tó er einki, ið peikar tann vegin, og tað er vandamikið fyri Føroyar.
Samstundis sum Ísland leggur sítt fíggjareftirlit til Europeiska Fíggjareftirlitið, vil landsstýriskvinnan í fíggjarmálum hava sítt egna eftirlit við føroysku bankunum ígjøgnum eitt føroyskt váðaráð.
Hetta vil hon, hóast føroyska fíggjarøkið, tíbetur, framvegis er danskt málsøki og er væl tryggjað undir strongum eftirliti.
Symbolpolitikkurin hjá Tjóðveldinum er sera vandamikil.
Um nakar sum helst ivi verður um, hvør ið hevur endaligu ábyrgdina av støðuni hjá føroysku peningastovnunum, so verður avleiðingin í ringasta føri, at danska Fíggjareftirlitið fráskrivar sær ábyrgdina.
Tá verður trygdin fyri allari uppsparing í Føroyum mist.
Og tá verða føroyskir bankar ikki longur loftaðir í felags trygdarnetinum í Ríkinum, eins og Eik Banki varð loftaður fyri bert seks árum síðani.
14. september-samgongan spælir høgt spæl við føroyska búskapinum, og tín uppsparing er innsatsur á rulettini hjá landsstýrinum.
Bárður S. Nielsen
Formaður í Sambandsflokkinum
RN
Aftur


text:
Í næstu viku verður nýggi Wenders filmurin Submergence heiðursfilmurin, ið sleppur at byrja altjóða filmstevnuna, sum á 65. sinni er í spanska saltfiskabýnum San Sebastian. Hóast Føroyar ikki eru nevndar í pressutilfarinum undan filmstevuni, var nógv hóvasták, tá kendi týski leikstjórin og hansara upptøkulið, ið taldi út við 30 fólk, vóru í Føroyum í fjør summar. Omanfyri er hann avmyndaður saman við Guðrið Højgaard, stjóra á Visit Faroe Islands.
Wim Wenders og Alicia Vikander (f.1988) eru við á sponsku filmstevnuni, sum byrjar 22. september. Umframt svensku Vikander, er skotski James McAvoy (f.1979) eisini við í filminum, sum er ein altjóða kærleikssøga, ið bæði knýtir saman og skilir sundur heimspartar, og í oyðimarkargongdini ætlandi hevur ein grønan part úr Gásadali, og undirsjóvarmyndir úr Sørvágsfirði, sum í enska pressutilfarinum verður kallaður the Greenland Sea. Filmsfelagið fer at sýna filmin eftir at hann um jóltíðir verður tøkur á okkara leiðum. Hetta er pressumyndin, ið marknaðarførir filmin í San Sebastian í næstu viku.


text:
25. mars er føðingardagur V.U. Hammershaimbs. Tá verður móðurmálsdagurin hildin. Nám heitir í hesum sambandi á skúlar í landinum at leggja sær henda dag í geyma, ikki bara í móðurmálsundirvísingini, men í øllum lærugreinum, so næmingar verða kunnaðir um viðurskifti, sum elvdu til, at vit í dag hava eitt væl virkandi mál, sum alt árið kann rúma øllum samskifti.
Umframt Nám eru hesi við til at fyrireika Móðurmálsdagin: Mentamálaráðið, Sosialurin, Kringvarp Føroya, Málráðið, Føroyamálsdeildin, Norðurlandahúsið, Sprotin, Bókadeild Føroya Lærarafelags og Landsbókasavnið.
Móðurmálsdagin verður ein Móðurmálsvirðisløn handa. Í ár verður hon handað fyri tað góða málið í lýsingum og handilsligum teksti. Virðislønin verður handað í Nýggjustovu í Gongini í Havn, har Hammershaimb vaks upp. Móðurmálsdagin vera eisini fleiri stuttir fyrilestrar og framløgur undir heitinum føroyskt og talgildi heimurin, fyrrapartin á Landsbókasavninum og seinrapartin í Norðurlandahúsinum.
Her er skráin fyri móðurmálsdagin 25. mars 2015:
Á Landsbókasavninum, frá klokkan 10.00:
Verkætlanin Talgilding av mikrofilmunum av føroysku bløðunum verður alment tikin í nýtslu.
Erhard Jacobsen, leiðari á Landsbókasavninum, bjóðar vælkomið.
Bjørn Kalsø, mentamálaráðharri, letur blaðsavnið upp fyri almenninginum á netinum.
Erling Kjærbo, verkætlanarleiðari, greiðir frá gongdini at talgilda mikrofilmarnar av føroysku bløðunum og um, hvussu vit brúka blaðsavnið.
Hanus Kamban, rithøvundur, greiðir frá sínum royndum at brúka bløðini sum keldu.
Arnbjørn Dalsgarð, leiðari á Býarbókasavninum, sigur frá hendingum í føroysku blaðsøguni.
Í Norðurlandahúsinum, frá klokkan 13.00: Føroyskt og talgildi heimurin.
Kl. 13.00 Mentamálaráðharrin, Bjørn Kalsø, setir Móðurmálsdagin 2015.
Kl. 13.10 Halldóra Jónsdóttir: ISLEX - et vigtigt bidrag til det nordiske sprogsamarbejde.
Kl. 13.25 Mentamálaráðharrin, Bjørn Kalsø, letur upp føroyska partin av ISLEX.
Kl. 13.40 Jógvan í Lon Jacobsen og Zakaris S. Hansen, málfrøðingar á Føroyamálsdeildini: Nýbrot í føroyskari orðabókagerð.
Tónleikur: Angelika Nielsen, violin, og Anna Hüdepohl, akkordeon.
Kl. 14.05 Karin Kass, leiðari á Sjóndeplinum: Føroysk teldutala.
STEÐGUR
Kl. 14.40 Eyðgunn Hansen og Edny Poulsen, teknmálstulkar: Føroysk teknmálsorðabók.
Tónleikur: Angelika Nielsen, violin, og Anna Hüdepohl, akkordeon.
Kl. 15.05 Jonhard Mikkelsen, stjóri, Forlagið Sprotin: Ókeypis orðabøkur til allan heimin.
Kl. 15.20 Landsbókasavnið, Søvn Landsins: Kunning um verkætlanina Talgild bløð.
Kl. 15.45 Endi og kunning um framhaldið um kvøldið.
Í Nýggjustovu, í Gongini 8, frá klokkan 19.00:
Móðurmálsdagurin 2015 heldur fram í Nýggjustovu, barnaheimi V. U. Hammershaimbs.
Mentamálaráðharrin, Bjørn Kalsø, handar Móðurmálsvirðislønina 2015.
Høgni Djurhuus, sum fekk móðurmálsvirðislønina í 2012, hugleiðir.
Bólkurin Kvonn við Kristiani Blak, Sharon Weiss, Ívari Bærentsen og Angeliku Nielsen spælir tónleik eftir J. C. Svabo.
Niðanfyri sæst Høgni Djurhuus, útvarpsmaður, sum fekk Móðurmálsvirðislønina í 2012 fyri klummur í Útvarpinum og í Sosialinum.


text:
Pál Joensen og Magnus Jákupsson megnaðu hvør í sínum lagi at vinna gull á donsku meistarastevnuni á stuttgeil í dag, Pál rættiliga trygt við tíðini 7:45.62 í 800 frí, og Magnus við heldur tættari kapping 24.25 í 50 firvald, har næsti maður Jonas Sørensen svam 24.39. Magnus vann eisini silvur við 24.72 í 50 rygg, har Andreas Schiellerup svam 24.60.
Jákup Jacobsen hevur sent okkum fylgjandi myndir …
Gløggi hyggjarin sær at her í prinsippinum er ein triði føroyingur eisini á skamlinum í 800 frí, nevndiliga Frans Johannesen sum vann bronsu í 800 frí (umframt seinni aftur bronsu í 200 frí)


text:
Gospeltúrur við Norrønu - syngjandi skip
10.08.2017 - 10:58 - Tíðindagrein
Í døgunum 20 – 23 august verður ein spennandi Gospel-Túrur við Norrønu á leiðini Tórshavn/Hirtshals/Tórshavn.
Farið verður av Havnini sunnukvøldið 20. august, og komið verður aftur á Havnina mikudagin 23. august.
Tað er Eyðun Jacobsen, sum hevur tikið stig til ferðina, og saman við Smyril Line hevur hann lagt skránna til rættis. Skráin er ógvuliga fjølbroytt við eini breiðari viftu av tónleiki og tónleikarum, sum t.d. Magni Christiansen, Jórun Pólsdóttir, Blátt Gras, Ólavur á Váli Olsen, Svein í Prestgarði, Victor Carlsen, Petur Hans Hansen við bólki og Oasubrøðurnir.
Skráin er skipað soleiðis, at hon avmarkar seg ikki til eitt ávíst stað, men fevnir yvir ein stóran part av almenna rúminum umborð:
Týsmorgunin, meðan Norrøna liggur í Hirtshals, verður akustisk framførsla í Sky Bar, har allir tónleikararnir koma at spæla.
Undir Norrøna-Búfféini kl.18:00, bæði kvøldini, kemur Victor Carlsen at hava undirhaldstónleik.
Uttanfyri Tax-Free handilin, allar tríggjar dagarnar, koma ymiskir tónleikarar at spæla, har ímillum Magni Christiansen og Blátt Gras.
Í Ala`carte restauaratiónini, Simmer Dim, koma Victor Carlsen og Jórun Pólsdóttir at spæla allar tríggjar dagarnar kl.12:00
Í stóru Naust høllini verður allar tríggjar dagarnar ein tónleikaskrá, sum fevnir yvir bæði fyrrapartin, seinnapartin og um kvøldið, har allir tónleikararnir hava fingið lutað umleið ein tíma hvør.
Og mánadagin kl.14:00 koma Oasubrøðurnir at skipa fyri felagssangi í Nausthøllini.
Tað verður tó ikki einans tónleikur umborð, men eitt áhugavert trý-manna panel verður eisini, har Svein í Prestgarði, Magni Christiansen og Victor Carlsen koma at samrøða um tónleikin og tað, sum er aftanfyri tónleikin. Tað verður Eyðun Jacobsen, sum kemur at leiða panelið.
Stórur áhugi er fyri Gospel-Túrinum, tí ikki færri enn 150 fólk hava tekna seg til ferðina. Ferðin kostar einans 1.495 krónur, og tá eru allar máltíðir íroknaðar.
Enn eru pláss umborð, um ein ynskir at vera við. Ringjast kann til Smyril Line á tlf. 345900 ella booking@smyrilline.fo
Um ein ynskir at vita meir um ferðina ber til at ringja til Eyðun Jacobsen á tlf: 506661.


text:
Jóanes Nielsen: Gudahøvd yrkingar
14-11-2017 - 22:16 - Jóanis Albert Nielsen
TÍÐINDABRÆV FRÁ
MENTUNARGRUNNI STUDENTAFELAGSINS
Jóanes
Nielsen
GUDAHØVD
Yrkingar
Tað eru fimm ár síðani, at Jóanes
Nielsen gav eitt nýtt yrkingasavn út. Ímeðan eru bæði sjónleikurin
"Havfrúgvin", skaldsøgan
"Bommhjarta" og ikki at forgloyma tann samlaði lyrikkurin hjá
høvundanum "Yrkingar 2014" komin út. Nú er Jóanes Nielsen aftur á pallinum
við savninum "Gudahøvd" og longu her vísir hann, at hann er ein
meistari í at gera titlar. Tekstirnir eru bæði fúlir, viðkvæmir og fullir av
innliti - ofta í eini og somu yrking. Einstakar yrkingar taka støði í
gerandisupplivingum sum við kokkunum Brødrene Price og fara haðani niður í
kenslunnar dýpdir. Fimmhundrað árið fyri reformatiónina verður hildið, og eg'ið
fær vitjan av Luther og Melanchton, sum hann ikki altíð er so fegin um.
Beinorðaður er yrkjarin, tá ið hann sigur, at vit hava avtikið helviti
hinumegin, men vit megna ikki at forða tí hesumegin. Elli og sjúka gera vart
við seg í sumum yrkingum, men eisini spei, har tað verður sagt: "Eg rópi
kollvelting / tú syngur eplavelting". Og so elskar høvundurin kvinnuna, og
alramest hennara kynsmegi.
Jóanes
Nielsen: Gudahøvd. Yrkingar.
Tilrættislegging
og skreytmyndir Rannvá Holm Mortensen.
MS
– Mentunargrunnur Studentafelagsins gav út. 83 bls. kr. 176,-


text:
Í tríggjar vikur í juni mánaði hava 22 útlendskir studentar verið á skeiði á Føroyamálsdeildini. Leygardagin vóru teir til skrivliga próvtøku, 11 á grundskeiði og 11 á víðkaðum skeiði. Allir stóðu royndina.
- Hetta eru norðurlendskir studentar, sum lesa mál og bókmentir kring um í Norðurlondum. Útlendskir skiftisstudentar í Norðurlondum kunnu eisini luttaka. Í ár var ein eysturríkari, sum lesur í Finnlandi, greiðir Jógvan í Lon Jacobsen, útbúgvingarleiðari á Føroyamálsdeildini, frá á heimasíðuni hjá Setrinum.
Skeiðið í føroyskum er partur av teimum sonevndu Nordkursskeiðunum, sum verða hildin í øllum Norðurlondum. Studentarnir fáa stuðul frá heimauniversitetunum til ferð og uppihald, meðan Norðurlendska ráðharraráðið rindar fyri sjálvt skeiðið, t.e. læraralønir, sosial tiltøk o.s.fr. Universitetini í netverkinum hava gjørt av, at studentarnir kunnu nýta hesi skeiðini sum part av lestrinum í heimlandinum.
Endamálið við skeiðinum í føroyskum er lutvíst at læra studentarnar føroyskt: mállæru, bendingar, framburð, orðatilfar, at siga einfaldar setningar og at skilja føroyskt. Eitt annað endamál er at kunna um føroyskt sum eitt norðurlendskt mál og hvat, ið eyðkennir tað samanborið við grannamálini. Stutt sagt er endamálið at veita innlit í og um føroyskt.
Studentarnir í ár vóru í Danmark, Noregi, Finnlandi og Svøríki. Umframt undirvísing og fyrilestrar um søgu, málsøgu o.a. varð skipað fyri útferðum til Vestmannabjørgini, Tjørnuvíkar og Gjáar. Eisini varð skipað fyri einum túri úti á Reyni. Leygarkvøldið var veitsla í matarhøllini á Námsvísindadeildini.
Studentarnir gistu hjá privatfólki í Havn og Hoyvík.


text:
Morgunmaturin á hotellinum er fínur, bädi ymiskt at súpa, ymiskt breyd og vidskeri. Í dag var stadttrundfahrt, ein berlinari, sum dugir danskt, var guide. Ja, hann tosadi sera nógv og visti sera nógv, men hann var sera subjektivur. At guidin spillir fólk út, sum ganga á gongubreytini uttan fyri bussin, haldi eg er óhoyrt: her síggi eg ein konu högrumegin bussin, hon er rättiliga feit, koyr bara (á hana) hon er kommunist. Og her í kvarterinum síggja tey ödrvísi út enn har, sum tit búgva, men tey eru ófarlig. Hann tosadi, sum um, at tad er vidtikid, at alt eysturtýskt og alt kommunistiskt kann mann spilla út og háda. Men samanumtikid sóu vit nógv og lärdu nógv.
Eftir busstúrin vóru vit nökur, sum fóru á DDR Museum, tad var eisini upplýsandi, men vit funnu útav, at gerandisdagurin í DDR var ikki ödrvísi enn í Föroyum.
Ein stórur partur av túrinum hevdi vid múrin ar gera. Grafitti framsýnig, restaureradur múrur osfr.
Aftaná fóru vit at finna Hackesche Höfe, tad eru 8 bakgardar, sum hava ymsar handlar vid designaravörum, sera hugnaligt umhvörvi.
Tad besta av öllum var so, at vit dugdu at taka s tok til Bahnhof zoo (Hovland), men tá id Bergljót skuldi guida fólkid eftir korti til hús, tá gekk verri. Vit gingu í ring, tíbetur fekk John okkum á beint vid GPS. Og á kamarinum hjá Borghild og John fingu vit Aperitiff, ádrenn vit fóru út at eta. Ein herligur dagur samanumtikid.


text:
EB/Streymur hevur í dag gjørt nýggjan sáttmála við okkara egna Leif Niclasen.
Leif hevur frá barnsbeini spælt við EB/Streymi, og hevur verið týðandi partur av okkara besta liði seinastu nógvu árini.
Í ár slóg hann metið sum nógv mest skorðandi í fyrstu deild nakrantíð við sínum 36 málum, og harumframt bleiv Leif á ársveitsluni hjá felagnum kosin ársins spælari.
Vit ynskja Leif allarbestu eydnu í 2017!
Last Updated on mikudagin, 28. desember 2016 21:40
Sæð: 1803 ferðir
EB/Streymur hevur í dag longt sáttmálan við Arnar Dam, so hann verður eisini partur av hópi okkara komandi ár.
Arnar er uppvaksin í felagnum og hevur altíð spælt her, burtursæð frá einum stuttum skifti í 2008, tá hann var í ÍF. Har spældi hann 4 dystir við teirra 2. Deildarliði, men frá august 2008 hevur hann bara umboðað EB/Streym.
Í ár bleiv tað so til 25 dystir og 10 mál, so tað er gott útgangstøði til komandi ár, nú vit aftur skulu royna okkum í Effodeildini.
Vit ynskja Arnar góða eydnu komandi ár!
Last Updated on mikudagin, 21. desember 2016 16:14
Sæð: 1622 ferðir
EB/Streymur hevur um dagarnar gjørt nýggjan sáttmála við Tóka H. Johannesen.
Upprunaliga var sáttmáli við Tóka fyri bæði 2016 og 2017, men báðir partar vóru samdir um at gera nakrar tillagingar í sáttmálanum.
19 ára gamli oyrarbakkamaðurin hevur altíð verið í EB/Streymi, og í 2016 spældi hann við í 32 dystum, flestu í 2. dield og U18, men harafturat bleiv tað til 10 landskappingardystir og ein steypadyst við besta liðnum.
Vit ynskja Tóka bestu eydnu!
Last Updated on týsdagin, 20. desember 2016 15:08
Sæð: 1555 ferðir
EB/Streymur hevur nú eisini gjørt sáttmála við Ára Kruse.
20 ára gamli eiðismaðurin hevur altíð spælt við EB/Streymi, og nú hevur felagið so valt at gera sáttmála við hann fyri komandi ár.
Ári spældi við 18 dystir í ár, flestu teirra við 2. deildarliðnum, men harafturat fekk hann 4 landskappingardystir og ein steypadyst við besta liði okkara.
Vit ynskja Ára góða eydnu komandi ár!
Last Updated on týsdagin, 20. desember 2016 14:55
Sæð: 1647 ferðir


text: Veit ikki um tað er tekin um ringan heystskurð, tá fyrsta lambið tú sært er svart. Lambið sá eg á Velbastaðhálsi langafríggjadag. Kring oyggjarnar er útróðarlívið fult at ófrættateknum. Mortan Nolsøe (1924-1987) skrivar upp í leypar um tílík omen í bókini ‘Trúgv og siðir í sambandi við útróður í Føroyum’. Sum bókaheitið sigur, er bert talan um tekin, knýtt at sjógvi og útróðuri. Har eru mangar stuttligar og ikki sørt skakandi frásagnir frá harðbalnum útróðrarmonnum í Suðuroy. Tykist ikki sum landbúnaðurin hevur verið líka søgufróður á hesum øki. Fjallið og hagin eru kanska ikki eins hóttandi og havið. Havið, ið sambært danska rithøvundan Carsten Jensen, er psykopatiskt. Men hvør veit, kanska eru onkrar lokalar søgur um omen í landbúnaði.


text:
Nógvastaðni í India, Bangladesh og Nepal er yvirflóð vegna ógvusligt monsunregn. Tað skrivar bretska blaðið, the Independent.
Umleið 1200 fólk eru deyð, og milliónavís hava mist hús og heim í ógvusliga monsunregninum. Hetta er sokallaða "regnárstíðin" í suður Asia, og vanligt er at tað regnar nógv í mánaðum frá juni til september. Men í ár ber av.
Regnið hevur rakt eina rúgvu av fátøkum bygdum í teimum ymsu londunum, og tískil er støðan sera ring. Íbúgvarnir hava lítlan møguleika at bjarga sær mat og reint vatn í ruðuleikanum.
Sambært the Independent, meta serfrøðingar, at ógvusliga monsunregnið kann setast í samband við mannaskaptar umhvørvisbroytingar.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...